title: Baltasar Garzón

text: Baltasar Garzón Real (s. 26. lokakuuta 1955 Torres, Jaénin maakunta, Espanja) on tullut tunnetuksi espanjalaisena tutkintatuomarina. Garzón on ollut maan korkeimman rikostuomioistuimen jäsen. Garzón on saanut Espanjassa supertuomarin kutsumanimen eräiden korkean profiilin tapausten perusteella. Tunnetuin tapaus on pidätysmääräyksen antaminen Chilen entisestä diktaattorista Augusto Pinochetista vuonna 1998. Pinochet pidätettiin määräyksen perusteella Englannissa.


title: Baltasar Garzón

text: Huhtikuussa 2010 Garzón joutui itse syytteeseen toimivallan ylityksestä. Syytteen mukaan hän on vailla toimivaltaa käynnistänyt tutkinnan Espanjan sisällissodan aikaisista rikoksista. Taustalla on Espanjan demokratisoitumisen yhteydessä tehty päätös yleisestä armahduksesta, jonka katsotaan estävän rikostutkinnan ja syytetoimet Francisco Francon aikaisista tapahtumista. Oikeudenkäynti alkoi vuoden 2012 alussa. Viralliset syyttäjät eivät yhtyneet syytteeseen, jonka Francoa kannattava oikeistolainen yhdistys nosti. Espanjan korkein oikeus on kuitenkin ottanut yksityisen syytteen käsittelyyn. Syyte koskee armahduslain rikkomista: vuonna 1977 Espanjassa säädettiin laki, jolla armahdettiin kaikki Francon aikaiset vallanpitäjät diktatuurin aikaisista rikoksista. Garzón katsoi lain rikkovan universaaliperiaatetta, jonka mukaan ihmisoikeusrikokset ovat rangaistavia, vaikka ne kansallisesti olisivat armahdettu tai muuten rankaisemattomia. Samaan aikaan Garzónia syytetään myös toimivallan ylityksestä kun hän oli määrännyt eräiden rikoksesta epäilemiensä asianajajien puhelimet kuunneltaviksi. Tämä syyte ratkaistiin ensimmäisenä ja Garzón todettiin syylliseksi. Espanjan korkein oikeus määräsi 9. helmikuuta 2012 Garzónin 11 vuodeksi syrjään tehtävistään.


title: Baltasar Garzón

text: Kesällä 2012 Garzón ryhtyi Julian Assangen puolustusryhmän johtoon.


title: 697 Galilea

text: 697 Galilea on aurinkoa Marsin ja Jupiterin välisellä asteroidien päävyöhykeellä kiertävä pikkuplaneetta eli päävyöhykkeen asteroidi, jonka löysi saksalainen astronomi Joseph Helffrich 14. helmikuuta 1910. Sen alkuperäinen nimi oli "Montauk", mutta se nimettiin uudelleen "Galileaksi" 1. lokakuuta 1946. Ennen varsinaisen nimen saamistaan pikkuplaneetta tunnettiin tunnuksella 1910 JO.


title: Ojakärsämö

text: Ojakärsämö ("Achillea ptarmica") on voimakastuoksuinen, valkokukkainen asterikasvi. Sitä tavataan lähes koko Euroopassa ja laikuttaisesti aina Venäjän Tyynenmeren rantaan. Se kasvaa erityisesti aurinkoisilla paikoilla.


title: Ojakärsämö

text: Ojakärsämö on 30–60 cm korkea, pystykasvuinen ruohovartinen kasvi. Sen varsi on usein jo alaosasta haarova. Harmahtavan- tai puhtaanvihreät lehdet ovat 3–8 cm pitkiä, tasasoukkia tai suikeita, litteälaitaisia ja kevyesti hammaslaitaisia. Kukinto on niukkahaarainen, tavallisesti harsu mykeröstö. Kukat ovat väriltään valkoisenharmahtavia. Kukassa on kellertävänvalkoinen, 6–15 mm leveä mykeröpohjus sekä valkoisia, 4–7 mm pitkiä kielikukkia 10–14 kappaletta. Ojakärsämö kukkii heinä-syyskuussa.


title: Ojakärsämö

text: Ojakärsämön kukat ovat suuremmat kuin ulkonäöltään hieman samantapaisilla lähisukulaisilla siankärsämöllä ("A. millefolium") ja isokärsämöllä ("A. salicifolia"). Ojakärsämö risteytyy helposti isokärsämön kanssa. Risteymää esiintyy Suomessa etenkin Vanajaveden rannoilla lajien yhteisillä kasvupaikoilla.


title: Ojakärsämö

text: Ojakärsämöä ja sen alalajeja tavataan lähes koko Euroopassa Pyreneiltä itään aivan eteläisimpiä ja pohjoisimpia osia lukuun ottamatta. Levinneisyysalue jatkuu läpi Venäjän keskiosiin ja laikuttaisena aina Tyynellemerelle saakka. Laji on levinnyt ihmisen mukana myös Pohjois-Amerikkaan. Suomessa ojakärsämö yleistyi vasta 1900-luvun alkupuolella heinänviljelyn mukana. Nykyään sitä esiintyy yleisenä etelärannikolta Keski-Lapin korkeudelle asti. Pohjoisemmassa lajia tavataan satunnaisesti.


title: Ojakärsämö

text: Ojakärsämö kasvaa aurinkoisissa paikoissa melko ravinteikkaassa maassa. Tyypillisiä kasvupaikkoja ovat niityt, pientareet, pellot, rannat ja joutomaat.


title: Ojakärsämö

text: Kauniskukkaista ojakärsämöä on jo kauan käytetty koristekasvina puutarhoissa myös Suomessa. Nykyään lajia myös kasvatetaan kaupallisesti, varsinkin lajin kerrannaiskukkaista muotoa eli koreakärsämöä ("Achillea ptarmica" f. "multiplex"). Ojakärsämön kukkia voi kuivattaa koristeeksi.


title: Ojakärsämö

text: Ojakärsämöä on myös käytetty rohdoskasvina. Kiinassa kasvia on käytetty ennustamiseen jo kolme tuhatta vuotta sitten.


title: Bastien und Bastienne

text: Bastien und Bastienne (), KV 50 / KV 46b, on Wolfgang Amadeus Mozartin säveltämä yksinäytöksinen "singspiel" eli laulunäytelmä. Sen libreton laativat Friedrich Wilhelm Weiskern ja Johann Heinrich Müller, pohjautuen suosittuun pariisilaiseen vaudevilleen "Les Amours de Bastien et Bastienne", joka puolestaan parodioi vielä suositumpaa Jean-Jacques Rousseaun laulunäytelmää "Le Devin du village". Teoksen kantaesitys oli luultavasti lokakuussa 1768 Wienissä, Franz Anton Mesmerin puutarhateatterissa, mutta tieto on epävarma ja perustuu Nissenin vahvistamattomaan kertomukseen.


title: Bastien und Bastienne

text: La finta semplicen kantaesityksen peruunnuttua Wienissä kesällä 1768 Mozart sai lääkäri Franz Anton Mesmeriltä tilauksen säveltää pieni saksankielinen "singspiel". Wieniläinen ohjaaja Friedrich Wilhelm Weiskern, "Bastien und Bastiennen" libretisti, oli sovittanut wieniläiselle singspielnäyttämölle suositun pariisilaisen näyttelijättären madame Favartin parodian Jean-Jacques Rousseaun pastoraalilaulunäytelmästä "Le Devin du village".Tapahtumat sijoittuvat paimenkylään 1700-luvun alussa.


title: Bastien und Bastienne

text: Paimentyttö Bastienne luulee Bastienin hylänneen hänet ja menee kysymään neuvoa ”taikuri” Colasilta. Tämä neuvoo Bastiennea tekeytymään kylmäksi Bastienia kohtaan. Bastien saapuu paikalle ja Bastienne piiloutuu. Kun Bastien kertoo kuinka paljon hän rakastaa Bastiennea, Colas ilmoittaa että Bastiennella on toinen mies. Bastien ei suostu uskomaan sitä, ja Colas taikoo mittavan nonsense-aarian myötä Bastiennen paikalle. Riitojen jälkeen rakastavaiset sopivat ja ylistävät yhdessä Colasin taikavoimia.


title: Röytän satamarata

text: Röytän satamarata (paikallinen muoto: Röyttän satamarata) on rakennettu Tornion rautatieaseman ratapihan ja Röyttän sataman välistä liikennettä varten. Rata kulkee Tornion rautatieasemalta lastausalueen kautta Kallioputaan ylittäen Alatornion ja Pirkkiön kaupunginosien läpi Röytän satamaan. Alatornion kirkon kohdalla rautatie haarautuu myös Tornionjoen yli Haaparantaan menevälle sillalle. Röytän satamarata valmistui 1928. Rataosuudella kulkee lähes yksinomaan Outokummun terästehtaan kuljetuksia.


title: Röytän satamarata

text: Röytän satamaradalla oli merkittävä osuus Lapin sodan alkamisen aikoihin, jolloin suoritettiin Röytän maihinnousu.


title: Puna-ailakki

text: Puna-ailakki ("Silene dioica", synonyymejä "Melandrium rubrum", "M. silvestre", "M. diurnum" ja "M. dioicum"), on Euroopassa ja Suomessa yleinen magentanpunainen kuivan paikan kasvi.


title: Puna-ailakki

text: Puna-ailakki kasvaa 20–60 cm korkeaksi. Yläosastaan tummanpunainen ja pehmeäkarvainen varsi on pysty tai koheneva, haaraton tai vähähaarainen. Kasvin lehdet vaihtelevat muodoltaan soikeista vastapuikeisiin ja ovat 3–8 cm pitkiä.


title: Puna-ailakki

text: Kukat ovat magentanpunaiset tai joskus harvoin valkoiset ja halkaisijaltaan noin 2 cm. Kukan verhiö ja teriö ovat viisilehtisiä. Verhiö on ulkoverhiötön, punakarvainen ja soikea. Teriö on lisäteriöllinen ja väriltään punainen. Terälehtien lapa on syvään kaksihalkoinen ja niiden liuskat ovat 2–6 mm leveitä. Puna-ailakin kukat ovat kaksikotisia, eli heteet ja emit sijaitsevat eri yksilöissä. Puna-ailakki kukkii Suomessa kesä-elokuussa.


title: Puna-ailakki

text: Hedelmä on tynnyrimäinen kota.


title: Puna-ailakki

text: Puna-ailakista tunnetaan ainakin kolmea eri muunnosta, var. "dioica", var. "serpentinicola" ja var. "smithii".


title: Puna-ailakki

text: Puna-ailakki saattaa joskus risteytyä valkoailakin ("S. latifolia") kanssa. Risteymä on kantalajejaan kookkaampi ja vankempi. Kukat ovat tavallisesti vaaleanpunaisia tai vaalean violetinpunaisia.


title: Puna-ailakki

text: Puna-ailakkia tavataan Pohjois-Espanjasta Länsi-Venäjälle. Etelässä levinneisyysalue ulottuu Keski-Italiaan, Pohjois-Kreikkaan ja Romaniaan, pohjoisessa Britteinsaarille ja Fennoskandiaan. Lajia kasvaa myös Islannissa ja Etelä-Venäjällä Kaukasuksen alueella. Satunnaisia esiintymiä sillä on Keski-Aasiassa ja Siperian länsiosissa. Pohjois-Amerikassa puna-ailakki on tulokaslaji, jota tavataan lähinnä itärannikolla. Laji on levinnyt myös Uuteen-Seelantiin.


title: Puna-ailakki

text: Suomessa puna-ailakkia tavataan koko maassa. Laji on yleinen pohjoisinta Lappia lukuun ottamatta. Se on alkuperäinen kasvi Länsi-Suomessa, mutta levinnyt 1900-luvulla itään ja pohjoiseen ihmisen mukana sekä heinänsiemenen joukossa että koriste- ja rohdoskasvina.


title: Puna-ailakki

text: Puna-ailakki kasvaa monenlaisilla paikoilla. Sitä tavataan esimerkiksi aurinkoisilla kedoilla ja niityillä, tervaleppäkorvissa ja -lehdoissa, metsänlaidoilla, tunturijyrkänteillä, pihoilla, joutomailla, radanvarsilla, rannoilla ja tienpientareilla. Suomessa laji lienee alun perin ollut lähinnä merenrantojen tervaleppälehtojen ja -luhtien laji. Laji on näissä kasvupaikoissa niin tyypillinen, että sen mukaan on nimetty puna-ailakkityypin lehtokasvillisuusryhmä.


title: Puna-ailakki

text: Puna-ailakki on monen perhosen toukkien ravintokasvi. Kimalaiset ja päiväperhoset imevät sen kukkien mettä.


title: Puna-ailakki

text: Puna-ailakkia viljellään myös koristekasvina.


title: Atala

text: Atala on kaupunginosa Koillis-Tampereella. Sen naapurikaupunginosia ovat etelässä Holvasti, lounaassa Linnainmaa ja pohjoisessa Tasanne. Muutaman kilometrin päässä idän suunnassa on Kangasalan raja.


title: Atala

text: Atalan kaupunginosassa sijaitsevat pienehkö liikekeskus, jossa on K-Market, apteekki ja parturi-kampaamo, Atalan koulu jossa luokat 1-6, ja kaksi päiväkotia. Terveysaseman palvelut siirrettiin Linnainmaalle vuonna 2017. Atalan kaupunginosan rakennuskanta koostuu nykyisin pääosin 1980-luvulta lähtien rakennetuista rivi- ja omakotitaloista. Alueella on säilynyt jonkin verran myös vanhempaa asustusta, kuten rintamamiestaloja. Yrityksistä alueella sijaitsevat mm. Ata Gears Oy. Pitkään alueella toiminut Mikon Leipä Oy muutti 2015 vuoden aikana Leinolaan uuteen kiinteistöön. Vanha leipomon kiinteistö purettiin ja tilalle nousi neljä uutta kerrostaloa vuoden 2016 alusta alkaen.


title: Atala

text: Kaupunginosa on aikanaan saanut nimensä vuonna 1937 perustetun mm. hammaspyöriä ja laakereita valmistavan Ata Oy:n mukaan. Ensimmäinen asemakaava alueelle vahvistettiin vuonna 1980 ja sitä täydennettiin vuonna 1983. Atalan pääkatu on Nikinväylän ja Atanväylän muodostama kaari joka alkaa ja päättyy kummastakin päästään Aitolahdentielle. Atalaan on myös suunnitteilla/rakenteilla uusi asuinalue Risson alueelle. Atalan alue oli aikoinaan Messukylän ja Suur-Pirkkalan kylien eränkäynti- ja riistamaita ja niinpä huomattava osa kadunnimistä liittyy eränkäyntiin.


title: Atala

text: Atala oli ennen kaavoitusta pääosin suota ja metsää. Esimerkiksi Vehka-aron suo ojitettiin pohjatyövaiheessa. Atalan kaupunginosassa sijaitsee myös Halimasjärven luonnonsuojelualue, jolla on kaksi pientä suota, lehtometsä ja pieni lähde. Halimasjärvi on pieni suovetinen järvi ja sen suurin syvyys on 14 metriä.


title: Atala

text: Aluetta palvelevat Tampereen kaupungin liikennelaitoksen linjat 8 ja 38. Myös linjat 28, 47, 90 ja 137 ajavat Atalan ohitse. Atalassa sijaitsee paikallisliikenteen päätepysäkki (Atala), siltä lähtevät linjat 8 ja 38. Pysäkin ympäristössä sijaitsevat Atalan vanhimmat rivitaloyhtiöt. Atalaa sivuavat länsipuolella Tampereen ja Jyväskylän välinen valtatie 9 ja eteläpuolella Tampereen ja Lahden välinen valtatie 12. Molemmat ovat Atalan kohdalla moottoriliikenneteitä. Lahdentien alitse on katuyhteys naapurikaupunginosaan Holvastiin. Atalan eteläpuolella kävelymatkan päässä ovat Linnainmaan kaupunginosassa sijaitsevat K-Citymarket ja Prisma (=Koilliskeskus).


title: TV-chat

text: TV-chat on televisiossa esitettävä chat-ohjelma, johon katselijat voivat lähettää matkapuhelimella teksti- tai multimediaviestejä lähetyksessä näytettäviksi. Osa TV-chateista on juonnettuja, eli kuvan vieressä näkyy juontaja, joka lukee viestejä ääneen ja kommentoi niitä. TV-chattien aiheena voi olla yleinen keskustelu, jokin teema tai seuranhaku. TV-chattien lisäksi televisiossa pyörii erilaisia tekstiviesteillä pelattavia pelejä. Myös näistä jotkut ovat juonnettuja. Joissain ohjelmissa on sisällöntuotannolla suurempi rooli, kuten esimerkiksi anime-aiheisessa "Otaku"-ohjelmassa.


title: TV-chat

text: TV-chattien suosion perustana on ollut tekstiviestien käytön yleistyminen 1990-luvun lopulla. TVTV!-kaapelikanava (nykyinen valtakunnallinen Sub-tv-kanava) aloitti TV-chat-ohjelmaformaatin Suomessa 5. kesäkuuta 2000. Pian sen jälkeen MTV3:lla, Nelosella ja monella muulla kanavalla, jopa paikalliskanavilla, on pyörinyt omia TV-chatteja. TV-chatit polveutuvat tekstitelevisio-chatista, jonka esikuvana ovat Internetissä toimineet chatit, kuten Internet Relay Chat. TV-chatissa käyttäjät voivat lähettää televisiolähetykseen tai tekstitelevisioon viestejä, kuitenkaan paljastamatta omaa puhelinnumeroaan. Viestejä voi lähettää useimmissa tv-chateissa myös suoraan toiselle henkilölle, jolloin lähettäjän numero ei kuitenkaan paljastu vastaanottajalle. Alkujaan tekstitelevisio-chatit olivat valvomattomia, mutta myöhemmin käytännöksi tuli kaikilla kanavilla esitarkistaa viestit ennen niiden pääsyä lähetykseen.


title: TV-chat

text: Palveluiden hinnat vaihtelevat. MTV3:n ja Subin ohjelmissa yhden chat-tekstiviestin hinta oli alun perin viisi markkaa eli 84 senttiä. Vuosien saatossa hinta on noussut 99 senttiin. Erilaisille lisäpalveluille, kuten horoskoopit ja multimediaviestit, on omat hinnastonsa.


title: TV-chat

text: "MTV3 Chat" oli yöaikaan, kesäisin myös päiväsaikaan, televisiossa MTV3-kanavalla lähetetty maksullinen chat-ohjelma, johon ihmiset pystyivät lähettämään viestejään. Ohjelma oli Suomen suosituin chat-ohjelma. Ohjelmasta on ollut useita eri versioita. Ohjelma alkoi 13. joulukuuta 2000 vastaisena yönä nimellä "GSM Yöshow". Sitä on uudistettu moneen otteeseen ja viimeisen kerran 2011. Ohjelma lopetettiin marraskuussa 2013 eli samalla, kun MTV3 ja koko MTV Oy uudistuivat.


title: TV-chat

text: Se Oikea oli MTV3:lla ja Subilla yöllä esitetty deittiohjelma. Ohjelmaan pystyi lähettää viestejä juontajan luettavaksi ja lisäksi ruutuun oli mahdollista saada näkymään myös oman kuvansa deitti-ilmoituksena. Aika-ajoin ohjelmassa näytettiin myös nauhoitettuja deittivideoita. "Se Oikeaa" edelsi MTV3 Chatista versio nimeltä MTV3 Deitti. Nimi muuttui, kun ohjelmaan liitettiin omat internetsivut. Subilla lähettiin vuoteen 2008 asti Se Oikean paikalla "Sub Chatin" versiota nimeltä "Deittichat". Juontamattomien chat-ohjelmien viestit valvottiin pääsääntöisesti Kajaanista Sentraali Oy:n toimesta, joka toimii MTV3:lle ja Subille alihankintayrityksenä. "Se Oikea" oli viimeinen antenniverkon analogisella MTV3-kanavalla näkynyt ohjelma, analogisten tv-lähetysten päätyttyä antenniverkossa 1. syyskuuta 2007 kello 4.00. "Se Oikea" päättyi vuonna 2011. Se Oikean korvasi "MTV3 Deitti", jota esitettiin jo ennen Se oikeaa. "MTV3 Deitti" poistui ruudusta MTV3 Chatin kanssa vuonna 2013.


title: TV-chat

text: Radio- ja tv-juontaja Vappu Pimiä toimi 2000-luvun alussa chat-juontajana MTV3-kanavalla.


title: TV-chat

text: "Puhuva pää" oli ohjelmissa esiintynyt tietokonehahmo, jonka ääneen luettaviksi oli mahdollista lähettää tekstiviestejä. Se jakoi mielipiteitä: osa katsojista piti siitä paljon ja näin ollen lähetti paljon viestejä sen toistettaviksi, mutta toisia suututti, että sen ääneen lausumat viestit supistivat paljon aikaa, jona juontaja saattoi puhua. Lisäksi hahmoa käytettiin yhä enemmän asiattomasti. Lopulta sen ääneen lausumat viestit olivat jo melkein pelkästään häiriköintiä, joten hahmon käyttö ohjelmassa lopetettiin vuonna 2006. Hahmoon liittyen julkaistiin vuonna 2004 "Kädet ilmaan!" -niminen musiikkialbumi, joka sisälsi elektronista hip hop-sävytteistä musiikkia.


title: TV-chat

text: "4Deitti" oli Nelosella vuoteen 2006 asti pyörinyt seuranhakuohjelma, jossa ei ollut juontajaa.


title: TV-chat

text: "Talk!" oli vuodesta 2006 alkaen 4Deitin paikalla pyörinyt chat-ohjelma, joka oli 4Deitin tapaan "Se Oikean" tapainen. Ohjelmaa juonsi Martina Aitolehti.


title: TV-chat

text: "Sub Chat" oli Subilla, ja aiemmin sen edeltäjällä Subtv:llä, pyörinyt chat-ohjelma. Ohjelmassa ei ollut juontajaa. Kanavan vuosina 2006–2008 käytössä ollut tunnusmusiikki soi chatissa aina vuoden 2012 lokakuuhun asti, jolloin se vaihtui kanavan silloiseen tunnusmusiikkiin. Viimeiseksi jäänyt ulkoasu otettiin käyttöön marraskuussa 2013. Sub Chattia ei ole esitetty kesäkuun 2014 jälkeen.


title: TV-chat

text: "Yön AVA" ja "Aamun AVAus" ovat AVA-kanavan chat-ohjelmia. Yön AVA-ohjelmaa lähetetään öisin ja Aamun AVAusta aamuisin, kun kanavalta ei tule ohjelmaa. Ohjelmat ovat ainoat Suomessa yhä esitettävät chat-ohjelmat.


title: TV-chat

text: "YLEKaX" (myöhemmin "YleX extrana") oli aluksi Yle TV2:n lähettämä ja myöhemmin YLE Extralle siirtynyt chat-ohjelma. Ohjelmassa näkyi chat-viestien ohella videokuva YleX-radiokanavan studiosta ja kuului kyseisen kanavan lähetys. YleX:n aamulähetyksessä kommentoitiin vuonna 2005 klo 7 alkaen ohjelmaan lähetettyjä viestejä. Aiemmin vuonna 2004, TV2:n "Mikämikä-TV" -tv-pelin aamulähetyksissä oli ollut mukana tv-chat ja videokuvaa YleX:n studiosta. YLEKaX alkoi Yle TV2:lla tammikuussa 2005, ja sitä lähetettiin arkiaamuisin klo 6:30–10:00. Toukokuussa 2007 ohjelma siirtyi YLE Extralle ja sen nimeksi vaihtui "YleX extrana". YLE Extra lähetti ohjelmaa aamun lisäksi iltapäivisin klo 14–18. Ohjelma päättyi YLE Extran lakkauttamiseen ja sen viimeinen lähetys oli 31. joulukuuta 2007.


title: TV-chat

text: "TVTV! Chat" oli vuosina 2000-2001 TVTV!:llä lähetetty chat-ohjelma, joka oli Suomen ensimmäinen chat-ohjelma. Ohjelmassa ei ollut juontajaa, vaan taustalla soi yksi MTV3-kanavan silloisista tunnusmusiikeista, josta on saanut alkunsa myös Vapaapudotuksen TVTV! Chat-kappale. Yasir Gaily siirtyi kuitenkin elokuussa 2000 ohjelman juontajaksi. TVTV! Chat-kappaletta kuultiin tuon jälkeen yhä taustalla, tosin instrumentaaliversiona. Samaa instrumentaaliversiota on kuultu myös MTV3 Chatissa, MTV3 WEB ja TVTV!WEB-ohjelmissa sekä MTV3:n Seuraavaksi-tunnuksissa vuosina 1999–2001, sekä uudistettuna versiona vuosina 2001–2005 MTV3:n Hetkinen-ruudun aikana ja Tulevaa ohjelmaa -osioissa sekä MTV3+:n "TV-kortin salaustesti" -ohjelmassa.


title: TV-chat

text: "TVTV! DEITTI" oli TVTV! Chatin yhteydessä lähetetty deittiohjelma. TVTV! Chatin tavoin, ohjelmassa ei ollut juontajaa, vaan taustalla soi Vapaapudotuksen TVTV! Chat-kappale.


title: TV-chat

text: TVTV!:n lähetysten loppumisen jälkeen, TVTV! Chat ja TVTV! DEITTI lopetettiin.


title: TV-chat

text: "Urheiluchat", eli Urheilun iltapäivä (chat), oli Urheilukanavalla vuosina 2001-2006 lähetetty urheiluaiheinen chat-ohjelma ja aikanaan Suomen suosituin erikoisaiheinen chat-ohjelma.


title: TV-chat

text: Moni "Urheiluchatin" juontajista on jatkanut uraansa televisiossa urheiluchatjuontajuuden jälkeen. Teemu Jordberg siirtyi Urheilukanavan Pelistudio-juontajaksi, ja on tätä nykyä MTV3:lla urheilutoimittajana. Ville Lepistö on Urheilukanavalla toimittajana. Urheiluchattia on juontanut myös Italiassa pelaava ammattilaiskiekkoilija Joni Petrell.


title: TV-chat

text: "Urheiluchatissa" vierailivat muun muassa Matti Nykänen, Doug Shedden, Toni Mäkiaho, Lennart Petrell ja Kari Lehtonen.


title: TV-chat

text: "Urheiluchatin" viimeinen lähetys lähetettiin 15. joulukuuta 2006. Chattia juonsivat Jarno, Krisu ja Jukka "Mr. Jäähyaitio" Suutari. Aluksi puhuttiin vain joulutauosta ja "Urheiluchatin" jatkumista odoteltiin koko vuosi 2007, kunnes lopulta Urheilukanavan sivut päivitettiin ja selvisi, ettei chat ollut jatkumassa.


title: Jaakko Seppälä (jalkapalloilija)

text: Jaakko Johannes Seppälä (s. 12. lokakuuta 1982 Helsinki) on suomalainen CP-jalkapalloilija. Hän pelaa maalivahtina HJK/Blue Starsissa ja Suomen CP-jalkapallomaajoukkueessa. Seppälä opiskeli matematiikkaa Helsingin yliopistossa vuosina 2002–2009.


title: Jaakko Seppälä (jalkapalloilija)

text: Seppälä aloitti jalkapallon 1995 Pohjois-Haagan Urheilijoissa pelaten puolustajana ja maalivahtina. Erityisjalkapalloilua ei kuitenkaan tuettu POHUssa, joten joukkue siirtyi saman vuoden syksyllä Finnairin Palloilijoiden alaisuuteen. Vuonna 1999 Suomeen perustettiin CP-jalkapallomaajoukkue ja Seppälä valittiin joukkueeseen puolustajaksi ja maalivahdiksi, mutta hän pelasi myös hyökkääjänä Ukrainaa vastaan 24. kesäkuuta 1999 ensimmäisen puoliajan.


title: Jaakko Seppälä (jalkapalloilija)

text: Seppälä lopetti uransa vuoden 1999 Euroopan-mestaruuskilpailujen jälkeen vedoten opiskelukiireisiin. Kuitenkin vuonna 2006 Seppälä alkoi jälleen pelata Blue Starsissa. Hänet valittiin samana vuonna jälleen maajoukkueen maalivahdiksi Euroopan-mestaruuskilpailuihin. Hän voitti samana vuonna seurajoukkueessaan erityisjalkapallosarjan.


title: Lapinlahden Linnut: Ehkä kaikki

text: Lapinlahden Linnut: Ehkä kaikki on Yleisradion ja Pan Visionin yhteistyössä 7. joulukuuta 2006 julkaistu DVD-boksi. Julkaisu koostuu seitsemästä DVD-levystä ja yhdestä CD-levystä.


title: Lapinlahden Linnut: Ehkä kaikki

text:
Julkaisu sisältää Lapinlahden Lintujen Yleisradiolle valmistetut sketsisarjat: "Seitsemän kuolemansyntiä", "Maailman kahdeksan ihmettä", "Kuudesti laukeava" ja "Muuttuuko ihminen" sekä Lintuinfluenssa Vol.2 -kokoelmalevyn.
Oheisessa listassa tv-ohjelman nimi ja esityspäivä. "Kyllä elämä on ihanaa" on tunnin mittainen Lapinlahden Kintujen ensimmäinen televisioshow, muut ovat musiikkiesityksiä ja sketsejä muista televisio-ohjelmista."Lintuinfluenssa Vol.2" on Lapinlahden Lintujen järjestyksessään yhdestoista kokoelmalevy. "Lintuinfluenssa Vol.1" ilmestyi aiemmin samana vuonna omana julkaisunaan. "Vol.2." sisältää yhtyeen jäsenten omia suosikkikappaleita.


title: Kobjain ulus

text: Kobjain ulus eli Kobjain piiri (, ) ja on paikallinen itsehallintoalue Sahan tasavallan keskiosassa Venäjällä. Piiri on sijoittunut Lenajoen molemmin puolin ja se rajoittuu pohjoisessa Bytantain evenien ja Žiganskin evenkien kansallisiin piireihin, idässä Verhojanskin piiriin, etelässä Uus-Aldanin, Namin ja Gornyin uluseihin ja lännessä Viljuiskin ulusiin. Kobjain ulusin pinta-ala on 107 800 km². Merkittävä työllistäjä alueella on kivihiilen louhinta.


title: Kobjain ulus

text: Kobjain piirin alueella sijaitsee Sahan syvin järvi, Sebjan-Kjujol (137 m).


title: Kobjain ulus

text: Kobjain piirissä oli 14 002 asukasta vuonna 2005. Vuonna 2002 suoritetun Venäjän väestönlaskennan mukaan piirin väestöstä oli jakuutteja 65 prosenttia, venäläisiä 24 prosenttia, eveenejä kuusi prosenttia, evenkejä 0,1 prosenttia. Piirissä oli 19 000 asukasta vuonna 1995. Vuonna 1989asukasluku oli 24 000, ja väestöstä oli jakuutteja 44,0 prosenttia, venäläisiä 40,8 prosenttia, evenkejä 0,1 prosenttia, eveenejä 3,3 prosenttia ja muita 11,8 prosenttia.


title: Kobjain ulus

text: Piirissä on yksi kaupunkikunta (Sangar) ja 11 maalaiskuntaa, naslegia, ja näissä yhteensä 24 asutusta. Hallinnollinen keskus on Sangarin taajama.


Mariscal Sucren kansainvälinen lentoasema on kansainvälinen lentoasema Quitossa, Ecuadorissa. Se on nimetty Antonio José de Sucren mukaan. Lentoasema aloitti toimintansa vuonna 1960, ja sitä käyttää vuosittain noin 2,5 miljoonaa matkustajaa. Mariscal Sucre on yksi maailman korkeimmalla sijaitsevista lentoasemista (2800 metriä merenpinnan yläpuolella) ja se sijaitsee Quiton keskustasta pohjoiseen. Mariscal Sucressa matkustajilla on käytössään yksi terminaali, joka on jaettu saapuvien ja lähtevien lentojen alueisiin.


title: Mariscal Sucren kansainvälinen lentoasema

text: Tärkeimmät Quitoon liikennöivät lentoyhtiöt ovat mm. ecuadorilainen TAME, American Airlines (Miami), KLM (Amsterdam) sekä Iberia (Madrid).


text: Lentoasema sijaitsee keskellä tiheään asuttua aluetta ja on saanut lentokonespottereiden keskuudessa lempinimen "Etelä-Amerikan Kai Tak". Tällä viitataan Hongkongin entiseen lentoasemaan, jolle laskeutuessaan koneet tapasivat lentää hyvin matalalla asuinalueiden yläpuolella.


text: Varsinkin suurten matkustajakoneiden lähestyminen lentoasemalle on haastavaa, sillä Quito on vuorten ympäröimä kaupunki. Keskeisen sijaintinsa vuoksi sitä ei ole mahdollista laajentaa.


text: Kaupungin itäpuolelle on rakennettu uusi lentoasema, joka piti avata lokakuussa 2012. Lentoasemalle johtavat tiet eivät ole kunnossa, joten avajaiset on lykätty helmikuuhun 2013. Uusi lentoasema tulee säilyttämään saman nimen kuin edellinenkin.


title: FN Browning M1910

text: FN Browning M1910 on yhdysvaltalaisen John Moses Browningin suunnittelema massasulkuinen itselataava pistooli. Pistoolia valmisti belgialainen Fabrique Nationale de Herstal (FN) vuodesta 1910 vuoteen 1983 arviolta noin 700 000 kappaletta. M1910:n rekyylijousi on sijoitettu piipun ympärille ja se on varustettu erillisen varmistinvivun lisäksi kahva- ja lipasvarmistimella.


title: FN Browning M1910

text: Suomen armeija osti vuonna 1940 2 500 kappaletta 7,65 millimetrin Browning-kaliiperista M1910-pistoolia Belgiasta. Aseet jaettiin kotirintamalle ja pian sodan jälkeen lähes kaikki siirrettiin poliisin virka-aseiksi, missä tehtävässä ne palvelivat 1990-luvulle asti.


title: FN Browning M1910

text: "Mlada Bosna" (Nuori Bosnia) -järjestöön kuulunut bosnialainen opiskelija Gavrilo Princip ampui FN M1910 -pistoolilla Itävallan arkkiherttua Frans Ferdinandin ja hänen vaimonsa Sofian 28. kesäkuuta 1914 Sarajevossa. Attentaatti johti ensimmäisen maailmansodan syttymiseen.


title: Helibor

text: Helibor ("Helsinki Interbank Offered Rate") oli vuosina 1987–1998 suomalainen päivittäin julkaistava viitekorko, jolla pankit tarjoutuivat lainaamaan vakuudettomasti varoja toisille pankeille. Se laskettiin keskiarvona suomalaisten pankkien markkamääräisten sijoitustodistusten ostonoteerauksista. Helibor ilmoitettiin kahden desimaalin tarkkuudella 1, 2, 3, 6, 9 ja 12 kuukauden aikajaksoille.


title: Helibor

text: Heliboria käytettiin yleisesti viitekorkona yrityslainoissa, kulutusluotoissa ja asuntolainoissa.


title: Helibor

text: Suomen Pankki alkoi laskea ja julkaista Helibor-korkoa virallisesti toukokuussa 1987. Viimeisen kerran Helibor noteerattiin 31. joulukuuta 1998, jonka jälkeen tilalle vaihtui euroalueen yhteinen Euribor. Korkeimmillaan 12 kuukauden Helibor kävi yli 15 prosentissa vuoden 1990 alussa.


title: Prime-korko

text: Prime-korko on yksittäisen pankin oma viitekorko ja sitä muutetaan pankin omalla hallinnollisella päätöksellä. Prime-korkoon vaikuttavat yleinen korkotaso, inflaatio-odotukset sekä talouden näkymät. Normaalisti primea muutetaan muutamia kertoja vuodessa. Prime-korkoa on arvosteltu siitä, että pankit nostavat sitä verraten nopeasti markkinoilla määräytyvän Euribor-koron nousun mukana, mutta pankit eivät vastaavasti laske sitä yhtä nopeasti Euribor-koron laskun mukana. Tämä on pankeille taloudellisesti kannattavaa, koska marginaali eli korkoero verrattuna markkinakorkoon on tällöin korkeampi. Tätä pankit ovat perustelleet siten, että Prime-koron muuttuessa hitaammin kuin Euribor koron, hyötyvät tallettajat paremmasta talletuskorosta pidempään.


title: Prime-korko

text: Alun perin prime-korko on peräisin Yhdysvalloista, jossa suuria ja pitkäaikaisia asiakkaita palkittiin pankin omalla korolla, joka oli markkinoiden muita korkoja alhaisempi. Tästä juontaa nimitys prime- eli etukorko.


title: Prime-korko

text: Suomen kielen lautakunta ehdotti vuonna 1990 prime-koron suomennokseksi sanaa "ykköskorko".


title: Suupohjan Osuuspankki

text: Suupohjan Osuuspankki on POP Pankki-ryhmittymään kuuluva osuuspankki, jonka kotipaikka on Kauhajoella. Pankilla on 9 konttoria, joista kuusi sijaitsee Etelä-Pohjanmaalla, Suupohjan seutukunnassa, yksi Helsingissä ja kolme Pohjois-Suomessa.


title: Suupohjan Osuuspankki

text: Pankin vanhin osa on perustettu Alapään osuuskassana Kauhajoen Harjankylässä 7. marraskuuta 1903 ja vuonna 1992 samalla seudulla toimineet Karijoen, Kauhajoen, Päntäneen, Teuvan ja Suupohjan osuuspankit fuusioitiin ja pankin nimeksi otettiin Suupohjan Osuuspankki. Suupohjan Osuuspankki oli vuonna 1997 perustamassa uutta osuuspankkien yhteenliittymää, Paikallisosuuspankki-ryhmittymää ja sen jälkeen Suupohjan Osuuspankki on perustanut konttoreita myös varsinaisen toiminta-alueensa ulkopuolelle, Oulun ja Lapin lääniin sekä pääkaupunkiseudulle.


title: Jabloko

text:
Jabloko ( kyrill. Яблоко) [jablɔkɔ], koko nimeltään Venäjän yhdistynyt demokraattinen puolue Jabloko (Российская объединённая демократическая партия Яблоко, "Rossijskaja objedinjonnaja demokratitšeskaja partija Jabloko") on venäläinen sosiaalidemokraattinen, sosiaaliliberaalinen ja vasemmistoliberaalinen puolue.
Jabloko on perustettu 1993 ja poliittiseksi puolueeksi se järjestäytyi joulukuussa 2001. Jablokon omenaa tarkoittava nimi on lyhennös perustajien nimistä Grigori Javlinski, Juri Boldyrev ja Vladimir Lukin.


title: Jabloko

text: Jabloko pääsi Liberal Internationalin täysjäseneksi vuonna 2002 ja se on ollut myös Euroopan liberaalidemokraattisen puolueen (ALDE) jäsen vuodesta 2006.


title: Jabloko

text: Jabloko tukee median vapauksia, integraatiota länteen, mukaan lukien Euroopan unionin jäsenyys. Se vastusti Tšetšenian sotaa.


title: Jabloko

text: Jabloko on osallistunut vaaleihin 1993, 1995, 1999 ja 2005. Vuonna 2005 se jäi äänikynnyksen alle ja sai paikkoja vain yhden ehdokkaan piireistä. Joulukuun 2005 Moskovan duuman vaaleissa "Jabloko – Oikeistovoimien liitto" -lista sai 11 % äänistä Moskovan kunnallisvaaleissa ja sai kolmantena puolueena kommunistien ja Yhtenäisen Venäjän kanssa valtuutettuja. Oikeistovoimien liitto ja Jabloko suunnittelivat loppuvuodesta 2006 yhdistymistä, joka kaatui, kun Jabloko kieltäytyi muuttamasta ohjelmaansa ja sanoi Oikeistovoimien liiton aliarvioivan sitä.


title: Jabloko

text: Vuonna 2007 Jablokoa ei rekisteröity maaliskuun paikallisvaaleihin Pietarin kaupungissa, koska puolueen keräämistä kannattajakorteista yli kymmenesosa oli virheellisiä. Jabloko osallistui oppositioliikkeeseen Toinen Venäjä, mutta kieltäytyi enää liittymästä 14. huhtikuuta marssille Moskovassa, koska marssien "ideologinen ja poliittinen koostumus ei ole hyväksyttävä Jablokolle." Marssille osallistuivat myös kansallisbolševikit.


title: Gerundi

text: Gerundi on verbin muoto, joka ilmaisee jatkuvaa, parhaillaan tekeillä olevaa tai keskeneräistä tekemistä.


title: Gerundi

text: Englannin kielessä gerundi ilmaistaan päätteellä ’-ing’, jota monessa tapauksessa vastaa suomen kielessä pääte ’-minen’. Esimerkiksi "”Constructing a building is a heavy job for a team of construction workers”".


title: Gerundi

text: Espanjan kielessa gerundi ilmaistaan apuverbillä ’estar’ ja päätteellä ’-ando’ tai ’-iendo’. Tässä kielessä gerundin merkitys on useimmiten ’tehdä parhaillaan’, kuten esimerkeissä "”está hablando”" tai "”está comiendo”".


title: Gerundi

text: Ranskan kielessä gerundi ilmaistaan käyttäen partisiipin preesensin edessä prepositiota 'en'. Gerundi ilmaisee samanaikaisuutta, tapaa tai keinoa. Gerundi on taipumaton ja sillä on aina sama subjekti kuin päälauseen predikaatilla. Esimerkiksi "”En lisant Wikipedia, j'ai perdu la notion du temps”".


title: Gerundi

text:
Pohjoissaamen kielessa gerundi ilmaistaan päätteellä "-dettiin" tai "-ettiin". Saamessa gerundi ilmaisee, että pääverbin subjekti tekee samanaikaisesti jotakin muuta. Esimerkiksi:
Tarvittaessa tekijä voidaan ilmaista gerundin päätteen perään sijoitettavalla possessiivisuffiksilla.


title: CAP (tietoliikenne)

text: CAP () eli kantoaalloton amplitudi- ja vaihemodulaatio on linjakoodaus, joka levittää datasignaalin yhdelle, kuparin koko spektrin kattavalle, kantoaallolle.


title: Lentäjän poika (albumi)

text:
Lentäjän poika on Edu Kettusen vuonna 1986 julkaistu albumi. Hän on sanoittanut, säveltänyt, sovittanut ja tuottanut kaikki kappaleet. Albumin tunnetuin kappale, myös Edu Kettusen tuotannossa yleensä, on eittämättä nimikappale "Lentäjän poika", joka on saanut sijansa myös koulujen musiikin oppikirjoissa.
Albumi myi kultalevyyn oikeuttaneen määrän.


title: Lentäjän poika (albumi)

text: A-puoli


title: Lentäjän poika (albumi)

text: B-puoli


title: Eräänä yönä...

text: Eräänä yönä... on Edu Kettusen vuonna 1989 julkaistu albumi, jonka kaikki kappaleet hän on sanoittanut, säveltänyt ja sovittanut. Albumin tunnetuimpia kappaleita ovat "Kone älä hyydy" ja nimikappale "Eräänä yönä". "Maailman laidalla" soi instrumentaaliesityksenä radiossa esitettyjen Harjunpää-kuunnelmien tunnusmusiikkina.


title: Eräänä yönä...

text: A-puoli


title: Eräänä yönä...

text: B-puoli


title: Nukketeatteri Sampo

text: Nukketeatteri Sampo on vuonna 1977 perustettu helsinkiläinen nukketeatteri. Nukketeatteri Sampo on Helsingin ainoa valtion teatteri- ja orkesterilakiin kuuluva ammattinukketeatteri. Teatteria johtaa Iivo Baric.


title: Nukketeatteri Sampo

text: Nukketeatteri Sampon tunnusmerkiksi on muodostunut elävän musiikin käyttö: esityksissä soittavat ammattimuusikot. Nukketeatteri Sampon perustivat Maija Baric, Bojan Baric ja Anneli Forss (sittemmin Petris-Forsell). Maija Baric, joka kouluttautui nukketeatteriin Prahan Musiikki- ja Teatteriakatemiassa, myös johti teatteria aina vuoteen 2014 asti. Esityksiä teatterissa on vuosittain 200–300. Näytöksiä oli vuoteen 2012 mennessä kertynyt lähes 10 000 ja katsojia yli miljoona. Nukketeatteri Sampo on tehnyt useita tuotantoja yhteistyössä Yleisradion kanssa. Teatteri (sen avainhenkilöt) on palkittu useasti taiteellisesta työstään ja lastenkulttuurin edistämisestä.


title: Nukketeatteri Sampo

text: Nukketeatteri Sampo järjestää myös nukketeatteriin liittyvää koulutusta lapsille ja aikuisille ja muuta taidekasvatustoimintaa. Teatteri esiintyy kotinäyttämönsä lisäksi säännöllisesti myös pääkaupunkiseudun kulttuuritaloissa ja muualla lähialueella. Esityksiä voi tilata päiväkoteihin, kouluihin ja monenlaisiin tilaisuuksiin.


title: Nukketeatteri Sampo

text: Teatterissa työskentelee päätoimisesti kuusi henkilöä ja lisäksi lukuisia freelancereita.


title: Nukketeatteri Sampo

text: Toimintansa alkuvuosina tuolloin Maija Baricin johtama Nukketeatteri Sampo toimi esimerkiksi nykyisen KOM-teatterin tiloissa Kapteeninkadulla. Näytöksiä sillä oli vuoteen 2012 mennessä kertynyt lähes 10 000 ja katsojia yli miljoona. Esitykset ovat tyypillisesti ikärajattomia – joskin pienille lapsille suositellaan kestoltaan lyhyempiä teoksia – ja niissä on elävä musiikki.


title: Nukketeatteri Sampo

text: Nukketeatteri Sampo toimi vuosina 1992–2015 Puotilan ostoskeskuksessa. Vuoden 2016 alussa teatteri palasi juurilleen Helsingin keskustaan ja toimii nykyään Erottajalla (Erottajankatu 7, sisäpiha). Tilassa, joka tunnetaan myös Diana-näyttämönä, ovat aiemmin toimineet muun muassa Unga Teatern ja Klockriketeatern. Uuteen teatteritilaan tehtiin mittava remontti ja se toimii monipuolisena lastenteatteri- ja nukketeatterikeskuksena. Teatterin aulagalleriassa toimii Sampon Satumainen kahvila. Nukketeatteri Sampolla on myös Ritarikadulla Kruununhaassa toimistotila ja puoti, josta voi ostaa lippuja teatterin esityksiin ja teatterin julkaisemia tuotteita.


title: Nukketeatteri Sampo

text: Nukketeatterissa esitetään muun muassa pääsiäis- ja joulunäytelmiä. Joulunalusajan ohjelmiston kuuluvat "Yllätyslahja ystävälle" (esitetty jo vuodesta 1992 saakka), "Joulu tulla jollottaa" ja "Ihana joulu" -nukketeatteriesitykset. Myös esitys "Joen laulu" oli hyvin suosittu. Joka vuosi tulee yleensä kaksi uutta esitystä ensi-iltaan. Kevään 2016 ensi-ilta oli "Prinsessa Ruusunen". Keväällä 2017 ensi-illassa oli "Leonardon lentävät apinat". Nukketeatteri Sampossa esitetään myös aikuisten nukketeatteria ja nähdään kotimaisia ja ulkomaisia vierailuesityksiä. Keväällä 2016 alkoivat "Sampo Soikoon!" -musiikkiklubit, joita järjestetään silloin tällöin perjantai-iltaisin ja "Sampon Sunnuntait" -lastenklubit sunnuntai-iltapäivisin muutamia kertoja kauden aikana.


title: Nukketeatteri Sampo

text: Teatterissa on esillä esityksistä tuttuja nukkeja, joista varmasti kuuluisimmat ovat Tohelo ja Torvelo ja Duppaduulix. Ne esiintyvät myös ohjelmissa, levyillä ja kirjoissa. Aulagalleriasta löytyy teatterin eri esityksissä esiintyneistä nukeista koottu monipuolinen nukkenäyttely.


title: Nukketeatteri Sampo

text: Esityksiä on vuosittain 200–300, joista yli puolet Erottajankadulla. Yleisöä on vuosittain noin 25 000. Nukketeatteri on tehnyt useita tuotantoja yhteistyössä Yleisradion kanssa.


title: Nukketeatteri Sampo

text: Teatteri (sen avainhenkilöt) on palkittu useasti taiteellisesta työstään ja lastenkulttuurin edistämisestä. Maija Baric ja kuvittaja Kristiina Louhi palkittiin valtion tiedonjulkistamispalkinnolla (1997) Nukketeatteria!-teoksesta. Teos on käännetty ainakin kymmenelle eri kielelle. Pieni pääsiäislevy on Varhaisiän musiikinopettajien suosittelemaa aineistoa pikkulasten musiikkikasvatukseen. Cd-levyä, sen kappaleita kuten muitakin nukketeatterin musiikkijulkaisuja käytetään laajalti musiikkileikkikouluissa. Maija Baric sai keväällä 2016 ensimmäistä kertaa jaetun Suomen Assitej-palkinnon mittavasta elämäntyöstä lastenteatterin ja -kulttuurin parissa.


title: Nukketeatteri Sampo

text: Nukketeatteri Sampo ja sen tekijäkaarti on julkaissut esimerkiksi useita kirjoja ja CD-levyjä. Julkaisuihin kuuluu esimerkiksi kahdeksan kirjaa, cd-muodossa laululevyjä, musiikkisatuja ja onnittelulevyjä, joulukalenteriaiheinen DVD-levy (yhdessä YLE:n kanssa) ja Maija Baricin yhdessä Camilla Mickwitzin kanssa suunnittelema pöytäteatteripaketti ja siihen liittyvä, nukketeatterinäytelmiä sisältävä "Esitys alkaa!" -kirja. Lisäksi nukketeatteri myy muun muassa nukketeatteriohjelmistoa ja -hahmoja esitteleviä postikortteja. Tuotteita voi tilata myös verkkokaupan kautta.


title: Nukketeatteri Sampo

text: Julkaistuja kirjoja ovat:


title: Nukketeatteri Sampo

text: Julkaistuja musiikkilevyjä (cd) ovat:


title: Nukketeatteri Sampo

text: Julkaistuja musiikkisatuja (cd) ovat:


title: Assignaatti

text: Assignaatti oli Ranskan suuren vallankumouksen alussa liikkeelle laskettu, paperirahaa korvannut eräänlainen arvopaperi. Virallinen nimitys oli ”Valtion erityiskassan maksumääräys”, ja niiden katteena käytettiin kuninkaan ja kirkon aiemmin omistamia maa-alueita, myöhemmin myös emigranteilta takavarikoituja tiloja. Assignaatit olivat siis tavallaan omistusosuuskirjoja tähän omaisuuteen, ja niissä oli mainittu osuuden lunastaja, jolle maksettiin korkoa.


title: Assignaatti

text: Assignaatteja pidettiin aluksi hyvänä sijoituksena, ja jopa aateliset ja papisto ostivat niitä runsaasti. Niillä alettiin hyvin pian keinotella kuin millä tahansa arvopapereilla.


title: Assignaatti

text: Pian niiden luonne kuitenkin muuttui: niistä tuli setelirahaa, niitä painettiin katteettomasti ja niiden arvo romahti. Kaikkiaan niitä laskettiin liikkeelle 45,5 miljardia, ja vuonna 1796 niiden arvo oli enää 0,3 % alkuperäisestä. Tuhannet menettivät kaiken omaisuutensa assignaateilla keinottelun vuoksi.


title: Assignaatti

text: Assignaatit lunastettiin 1797 vain murto-osalla nimellisarvostaan. Lopullisesti assignaatit hävitti direktoriohallitus.


title: Assignaatti

text: Suomessa assignaatteja on laskenut liikkeelle Turun diskonttolaitos 1800-luvun alussa.


title: Ned Block

text: Ned Block (s. 1942) on yhdysvaltalainen akateeminen filosofi, joka on erikoistunut mielenfilosofiaan. Hän on antanut merkittävän panoksen tietoisuuden ja kognitiotieteen tutkimukseen. Hän oli Hilary Putnamin oppilas ja väitteli tohtoriksi Harvardin yliopistosta. Hän toimi pitkään filosofian professorina Massachusetts Institute of Technologyssä ja opettaa nykyään New Yorkin yliopistossa.


title: Ned Block

text: Filosofialtaan Block voidaan lukea analyyttisen filosofian suuntaukseen. Blockin tunnetuin ajatus on artikkelissa "Psychologism and Behaviourism" julkaistu teoreettinen tietokone Blockhead, ajatuskoe Turingin testin kumoamiseksi.


title: David Chalmers

text: David John Chalmers (s. 20. huhtikuuta 1966) on australialainen akateeminen filosofi, joka on erikoistunut mielenfilosofiaan. Hän toimii filosofian professorina Australian kansallisessa yliopistossa ja on yliopiston tietoisuutta tutkivan keskuksen johtaja.


title: Now, Diabolical

text: Now, Diabolical on norjalaisen black metal -yhtye Satyriconin kuudes albumi. Se julkaistiin 17. huhtikuuta 2006 levymerkillä Century Media Records. Se debytoi Suomen virallisen listan sijalla 28.


title: Gerolsteiner

text: Gerolsteiner (UCI-tunnus GST) oli saksalainen maantiepyöräilyn ammattilaistalli. Tallin pääsponsorit olivat kivennäisvesiin erikoistunut yritys Gerolsteiner Brunnen ja polkupyörävalmistaja Specialized. Talli osallistui UCI ProTour -sarjaan.


title: Gerolsteiner

text: Hans-Michael Holczer, Rolf Götz ja Christian Henn perustivat tallin perusti vuonna 1998. Vuonna 2001 solmittu sopimus Georg Totschnigin kanssa auttoi tallin nousemaan maantiepyöräilyn ensimmäiseen kategoriaan. Vuonna 2003 talli osallistui ensimmäistä kertaa Ranskan ympäriajoon.


title: Gerolsteiner

text: Tallin tunnetuimpia ajajia ovat olleet hyvät mäkimiehet Levi Leipheimer ja Georg Totschnig, jotka molemmat ovat sijoittuneet 10 parhaan joukkoon Ranskan ympäriajossa. Vuonna 2005 Totschnig voitti Ranskan ympäriajon 14. etapin. Hän on kolme etappia vuonna 1931 voittaneen Max Bullan jälkeen ensimmäinen itävaltalainen etappivoittaja Tourilla.


title: Gerolsteiner

text: Gerolsteiner oli vuoden 2006 Saksan ympäriajon paras talli.


title: Gerolsteiner

text: Vuoden 2008 Ranskan ympäriajo oli joukkueelle menestyksekäs. Stefan Schumacher voitti ympäriajon molemmat henkilökohtaiset aika-ajot ja kantoi johtajan keltaista paitaa kahden etapin ajan. Bernhard Kohl voitti mäkikirikilpailun ja sijoittui kokonaiskilpailussa kolmanneksi. Myöhemmin kuitenkin sekä Schumacher että Kohl jäivät kiinni ns. kolmannen sukupolven epo-hormonin käytöstä.


title: Gerolsteiner

text: Tallin päätukija Gerolsteiner ilmoitti syyskuussa 2007, että se lopettaa tallin tukemisen kauden 2008 jälkeen. Holczer ei onnistunut löytämään tallille uutta sponsoria ja joutui lopulta ilmoittamaan, että tallin toiminta loppuu kauden 2008 jälkeen.


title: Jerry Fodor

text: Jerry Alan Fodor (22. huhtikuuta 1935 – 29. marraskuuta 2017) oli yhdysvaltalainen filosofi ja kognitiotieteilijä, joka opetti Rutgersin yliopistossa New Jerseyssä. Hän edusti analyyttisen filosofian perinnettä, ja hänen kiinnostuksen kohteitaan olivat mielenfilosofia, kielifilosofia ja kognitiotiede.


title: Jerry Fodor

text: Fodor katsoi mm., että mielen tilat, kuten uskomukset ja halut, ovat yksilöiden ja mielessä olevien representaatioiden välisiä suhteita. Hän katsoi, että nämä representaatiot voidaan selittää oikein vain mielessä olevan ajattelun kielen termeillä. Tämä ajattelun kieli on olemassa oleva asia, joka on kodifioitu aivoihin, eikä pelkästään hyödyllinen työkalu ilmiöiden selittämiseksi. Fodor kannatti eräänlaista funktionalismia katsoen, että ajattelu ja muut mielen prosessit koostuvat ensisijaisesti laskennasta, joka operoi tämän ajattelun kielen muodostavien representaatioiden syntaksilla.


title: Jerry Fodor

text: Fodor myös kritisoi darwinistisen luonnonvalinnan periaatteen väärinkäyttöä ja syytti sitä luonnon henkilöimisestä.


title: Jerry Fodor

text: Fodor sai vaikutteita Hilary Putnamilta, Jerome Brunerilta, Franz Joseph Gallilta ja Noam Chomskyltä, ja vaikutti itse mm. Ernest Leporeen, Zenon Pylyshyniin, Georges Reyhin, Murat Aydedeen, Steven Pinkeriin, Dan Sperberiin ja Deirdre Wilsoniin.


title: Star Wars kid

text: Star Wars kid on toukokuussa 2003 pinnalle noussut internet-ilmiö. Itse kuvaamallaan videolla teini-ikäinen poika jäljittelee kömpelösti "" tutun Darth Maulin taisteluliikkeitä pitkän kepin kanssa. Pojan luokkatoverien löydettyä videon se päätyi jakoon internetin vertaisverkkoihin.


title: Star Wars kid

text: Marraskuussa 2006 arvioitiin, että Star Wars kid oli internetin katsotuin video ja että sen tai jonkin siitä muokatun version oli nähnyt jo 900 miljoonaa ihmistä.


title: Star Wars kid

text: Kanadan Trois-Rivières'ssä 14-vuotias high school -oppilas Ghyslain Raza teki 4. marraskuuta 2002 koulunsa videohuoneessa itsestään videon, jossa hän heilui golfpallojen noukkimiseen tarkoitetun metallitangon kanssa leikkien, että tanko on taisteluväline. Useimmat uskovat hänen imitoineen "Tähtien sodan" Darth Maul -hahmoa, joka käyttää kaksipäistä valosapelia. Jotkut taas uskovat hänen imitoineen bō-keppiä käyttävää Kilik-nimistä hahmoa videopelistä "Soulcalibur".


title: Star Wars kid

text: Videonauha jäi varastoon useiksi kuukausiksi, mutta 19. huhtikuuta 2003 nauhan varsinainen omistaja löysi sen ja katseli sitä ystäviensä kanssa. He päättivät tehdä nauhasta WMV-videotiedoston ja laittoivat sen pilailutarkoituksessa jakoon Kazaa-nimisellä vertaisverkko-ohjelmalla. Tiedoston nimi oli Jackass_starwars_funny.wmv.


title: Star Wars kid

text: Kahden viikon kuluessa tiedostoa oli ladattu useita miljoonia kertoja. Videosta tehtiin myös muokattu versio, jossa oli "Tähtien sodan" musiikkia, tekstiä sekä valosapelin valo- ja äänitehosteita. Ensimmäisen muokatun videon tekijä oli Raven Softwaren työntekijä Byan Dube. Useat Internet-sivut alkoivat levittää videota, mikä lisäsi sen katsojien määrää. Pian ilmestyi myös uusia muokkauksia alkuperäisestä videosta. Muokatuissa versioissa on yleensä musiikkia, kuvaefektejä ja ääniä, jotka liittävät videon johonkin tunnettuun elokuvaan, kuten esimerkiksi "Matrixiin".


title: Star Wars kid

text: Raza, joka oli videolla selvästi ylipainoinen, kärsi tapauksen seurauksena koulukiusaamisesta ja ohikulkijoiden huutelusta. Hän joutui siirtymään yksityisopetukseen. Lisäksi Raza hakeutui terapiaan ja toimi hetken aikaa koulukiusaamista vastustaneessa kampanjassa Ontariossa. Tapaus herätti mediassa keskustelua Internetin ja yksityisyyden suhteesta.


title: Star Wars kid

text: Internetissä 178 000 ihmistä laittoi nimensä adressiin, jossa toivottiin Razalle cameoroolia "Tähtien sodan" . George Lucas suhtautui sympaattisesti pojan ahdinkoon, mutta cameoroolia ei tehty, eikä tiedetä, miten Raza itse suhtautui ajatukseen. Kaksi blogin pitäjää keräsi Razalle lahjoituksena Applen kolmenkymmenen gigatavun iPodin sekä 2 600 dollaria, jotka lähetettiin hänelle kirjeen kanssa.


title: Star Wars kid

text: Jo vuoden 2003 heinäkuussa Razan perhe nosti 250 000 Kanadan dollarin syytteen videon levityksestä vastuussa olleiden neljän luokkatoverin perheitä kohtaan. Oikeusjutun aikana syytteestä yhtä luokkatoveria vastaan luovuttiin. Vanhempiensa mukaan Raza kärsi videon takia häirinnästä ja pilkasta koulukavereidensa sekä muiden ihmisten taholta. Tapausta oli määrä käsitellä oikeudessa vuoden 2006 huhtikuussa, mutta juttu sovittiin lopulta oikeuden ulkopuolella. Sopimuksen yksityiskohtia ei kerrottu.


title: Star Wars kid

text: Viittauksia Star Wars kidiin on ollut lukuisissa televisiosarjoissa. Näihin kuuluvat esimerkiksi "The Venture Bros.", "Ed", "Unscrewed", "American Dad!", "Teen Titans", "Dark Oracle", "South Park" ja "Simpsonit". Myös "Tony Hawk’s Underground 2" -pelin Boston-kentässä eräässä talossa on hahmo, joka istuu tuolissa. Kun painaa tiettyä nappia (alustasta riippuen), hahmo alkaa heilua kepin kanssa Star Wars kidin tavoin. Myös Weird Al Yankovicin kappaleessa ”White & Nerdy” on parodia Star Wars kidistä.


title: Impressaari

text: Impressaari (, yrittäjä) on viihdemaailmassa, yleensä musiikin tai teatterin piirissä toimiva esiintymissopimusten järjestäjä, manageri, joka vastaa taiteilijan tai taiteilijaryhmän taloudellisista eduista. Termiä on aiemmin käytetty erityisesti ooppera- ja teatteriseurueiden johtajista. Wolfgang Amadeus Mozartin ooppera "Der Schauspieldirektor" kuvaa kiertävää teatteriseuruetta kokoavan impressaarin kohtaamia hankaluuksia.


title: Nordeste Linhas Aereas Regionais

text: Nordeste Linhas Aereas Regionais oli brasilialainen Salvador da Bahiassa pääkonttoria pitänyt lentoyhtiö. Yhtiö lensi yli 40 kohteeseen Brasiliassa Varigin nimen alaisuudessa. Kun Varig myytiin elokuussa 2006 Volo do Brasilille, Nordeste peri "vanhan Varigin" ja sen velat. Vanhan Varigin toiminta jatkui Nordesten nimen alla, kunnes vuonna 2007 nimeksi tuli Flex Linhas Aéreas.


title: Opéra bouffe

text: Opéra bouffe on 1800-luvulla syntynyt ranskalainen operetin muoto, jonka keskeinen vaikuttaja oli Jacques Offenbach. Opéra bouffe yhdistelee komediaa, parodiaa ja farssia. Tunnetuimpia lajityyppiä edustavia teoksia ovat "Barbe-bleue" ("Siniparta") ja "La belle Hélène" ("Kaunis Helene").


title: John Searle

text: John Rogers Searle (s. 31. heinäkuuta 1932, Denver) on yhdysvaltalainen akateeminen filosofi, joka opettaa Kalifornian yliopistossa Berkeleyssä. Hän kuuluu analyyttisen filosofian perinteeseen ja on keskittynyt kielifilosofiaan, mielenfilosofiaan, tietoisuuden tutkimukseen ja tekoälyyn. Hän on kehittänyt puhetoimitusten teoriaa.


title: John Searle

text: Searle sai mielenfilosofian Jean Nicod -palkinnon vuonna 2000.


title: John Searle

text: Searle tunnetaan ennen kaikkea ajatuskokeesta nimeltä kiinalaisen huoneen argumentti. Hän pyrki osoittamaan, ettei inhimillinen ajattelu ole pelkkää laskentaa. Hänen pääväitteensä on, ettei laskennallisella prosessilla itsellään voi olla ”ymmärrystä” tapahtumista tai prosesseista. Hän pyrki näin osoittamaan, ettei tietokoneiden tarvitse ymmärtää sellaisia asioita kuin kieli prosessoidakseen tietoa.


title: Helsingin Taitoluisteluklubi

text: Helsingin Taitoluisteluklubi (HTK) on suomalainen taitoluisteluseura, joka aloitti HJK:n jaoksena 1960-luvulla, mutta itsenäistyi 1972 omaksi seurakseen.


title: Helsingin Taitoluisteluklubi

text: HTK:n perustaja Jane Erkko toi muodostelmaluistelun Suomeen 1984. HTK:n muodostelmaluistelujoukkueita ovat senioritasolla Rockettes ja junioritasolla Team Fintastic. Seuralla on myös noviisi- ja minorijoukkueet (Finettes ja MiniMints) sekä aikuisjoukkue JääLeidit ja kansallisissa senioreissa luisteleva JääPrinsessat. Seuran muodostelmaluistelun päävalmentaja on Kaisa Nieminen. HTK:lla on myös monen tasoisia yksinluistelun harrastaja- ja kilparyhmiä. Yksinluistelun päävalmentajana toimii Tiia-Riikka Pietikäinen.


title: Helsingin Taitoluisteluklubi

text: Helsingin Taitoluisteluklubin yksinluistelijat ovat kautta aikojen menestyneet hyvin niin kotimaassa kuin ulkomailla. Seuran kasvatteja ovat muun muassa Tintti Wegelius, Pekka Leskinen ja Elise Ahonen sekä Mikko Minkkinen.


title: Thomas Nagel

text: Thomas Nagel (s. 4. heinäkuuta 1937) on yhdysvaltalainen filosofi. Hän on New Yorkin yliopiston filosofian ja oikeustieteen professori. Hän kuuluu analyyttisen filosofian perinteeseen, ja hänen kiinnostuksen kohteitaan ovat mielenfilosofia, poliittinen filosofia ja etiikka.


title: Thomas Nagel

text: Nagel tunnetaan reduktionismin kritiikistään esseessään ”Millaista on olla lepakko” (”What Is it Like to Be a Bat?”, 1974). Siinä Nagel korostaa sitä, että kokemus jonakin organismina olemisesta syntyy ainoastaan silloin kun olennolla on tietoisia kokemuksia. Tällainen olemassaolo on aina subjektiivinen; kokemukset kokee aina yksilö, omasta näkökannastaan. Vaikka objektiivinen tietoisuuden tutkimus voi tarkastikin kertoa esimerkiksi värin aallonpituuksista ja niiden vaikutuksista hermosoluissa ja aivoissa, se ei kerro vielä mitään subjektiivisesta kokemuksesta. Nagel tiivisti kantansa esittämällä, että vain lepakko tietää, millaista on olla lepakko, eikä ihminen voi tätä subjektiivista kokemusta objektiivisesti tietää. Koska objektiivisuus tarkoittaa nimenomaan riippumattomuutta näkökulmista, ei objektiivisuus voi kuvata subjektiivisuutta, joka Nagelin näkökannassa on tietoisuuden olennaisin puoli. Tarkinkaan neurologinen kuvaus ei siten kykene selittämään sitä, miksi meillä on tietoisia, elämyksellisiä, kokemuksia.


title: Thomas Nagel

text: Teoksessa "Mieli ja kosmos" Nigel sanoo, että luonnontiede on yleisemminkin väärässä, sillä luonnontieteen yritys selittää tietoisuutta, järkeä ja arvoja on vajavainen.


title: Thomas Nagel

text: Nagel on tutkinut myös eettisiä, poliittisia ja yhteiskunnallisia kysymyksiä. Muun muassa teoksessaan "The Possibility of Altruism" Nagel puolustaa altruismia.


title: Sotilaspassi

text: Sotilaspassi on Suomessa Puolustusvoimien myöntämä todistus varusmiespalveluksen suorittamisesta. Vanhanmallinen sotilaspassi sisältää sen haltijan valokuvan (ei välttämätön) ja allekirjoituksen, minkä lisäksi siihen merkitään haltijan henkilötiedot ja palvelustiedot lyhyesti. Passin tietoja täydennetään tarvittaessa kertausharjoitusten yhteydessä. Uudenmallisessa, luottokortin muotoisessa sotilaspassissa tietoja on huomattavasti vähemmän, eivätkä sen tiedot ole täydennettävissä.


title: Sotilaspassi

text: Sotilaspassilla voidaan todistaa esteettömyys Suomen passin myöntämiselle, mikäli hakijana on 18–30-vuotias mieshenkilö. Ilman todistusta passi voidaan myöntää vain sen vuoden loppuun asti, kun hakija täyttää 28 vuotta.


title: Sotilaspassi

text: Sotilaspassin hävittämisestä tai tuhoamisesta voitiin tuomita sakkoa, jos sotilaspassin haltija ei voinut todistaa syyttömyyttään siihen vuoden 2007 loppuun asti. Nykyisen 2008 alusta voimassa olleen asevelvollisuuslain mukaan sotilaspassin hävittämisellä ei ole oikeudellisia seuraamuksia.


title: Sotilaspassi

text: Puolustusvoimien aluetoimisto voi pyydettäessä antaa varusmiespalveluksen suorittamisen ajasta ja paikasta virallisen todistuksen viranomaisten kanssa asiointia varten.


title: Sotilaspassi

text: Kertausharjoituksissa ja muuten Puolustusvoimien kanssa asioitaessa tunnistaudutaan virallisella kuvallisella henkilöllisyystodistuksella.


title: Ohjelmamusiikki

text: Ohjelmamusiikki on musiikkia, jolla pyritään kuvaamaan tiettyä tarinaa tai tapahtumaa eli musiikkia, jolla pyritään esittämään jokin ulkomusiikillinen asia. Termiä käytetään yleisimmin romantiikan aikana sävelletystä musiikista, joka liittyi läheisesti Richard Wagnerin kehittämään yhtenäistaideteoksen käsitteeseen. Yksiosaisia orkesterille sävellettyjä ohjelmamusiikkikappaleita kutsutaan usein sinfonisiksi runoiksi. Ohjelmamusiikin vastakohta on absoluuttinen musiikki.


title: Absoluuttinen musiikki

text: Absoluuttinen musiikki on puhdasta soitinmusiikkia, joka ei pyri esittämään mitään musiikin ulkopuolista asiaa tai käsitettä. Käsite syntyi romantiikan aikakaudella, ja sen keskeisiä muotoilijoita oli wieniläinen musiikkikriitikko Eduard Hanslick. Hanslick esitti, että musiikki on itsenäinen taide, joka ei pysty esittämään yksilöityjä tunteita, ja ettei sävellyksen arvo määräydy sen tunnevaikutuksen perusteella. Absoluuttisen musiikin käsite syntyi osittain Richard Wagnerin yhtenäistaideteos-käsitystä vastaan esitetystä arvostelusta. Absoluuttisen musiikin vastakohta on ohjelmamusiikki.


title: Bryan Magee

text: Bryan Edgar Magee (s. 12. huhtikuuta 1930) on brittiläinen parlamentaarikko, kirjailija ja analyyttisen filosofian perinteeseen lukeutuva filosofi, joka tunnetaan filosofian popularisoijana. Hän on kirjoittanut mm. filosofian historiasta, ja hänen televisiosarjansa "Men of Ideas" on saatavilla myös kirjana "Talking Philosophy", joka tarjoaa katsauksen nykyaikaiseen anglo-amerikkalaiseen filosofiaan.


title: Sairio

text: Sairio on Hämeenlinnan 6. kaupunginosa, joka sijaitsee noin 2,5 kilometrin päässä keskustasta. Sairion rajat kulkevat Aulangonjärveltä Lusikkaniemen kärjestä Aulangontien poikki Vanajaveden ylittävälle rautatiesillalle. Sieltä raja kulkee Vanajavettä pitkin Varikonniemen lahteen asti, josta itään Antinkujan kaakkoispuolelta Sairionkadun vierestä ja lopuksi metsäalueen poikki takaisin Aulangonjärvelle.


title: Sairio

text: Sairiossa sijaitsee elintarvikekauppa K-market ja Chef's Burger grillikioski. Sairion rakennuskanta on pääosin 1950-lukulaista rintamamiestalo-aluetta. Kaupunginosan sisälle on syntynyt 2000-luvun alkupuolella Sairionranta-niminen uusi asuinalue, joka muodostuu entisen Metsäliiton ja turkistehtaan teollisuusalueelle. Rakennusliike YIT on rakentanut alueelle rivitalomaisia villa-rakennuksia sekä pienkerrostaloja. Alueen kadut ovat nimetty tehtaiden entisaikojen tuotteiden ja materiaalien mukaisesti.


title: Büchnersuppilo

text: Büchnersuppilo () on imusuodatuksessa käytettävä laboratoriotarvike. Se on perinteisesti tehty posliinista, mutta voi myös olla lasia tai muovia. Büchnersuppilo koostu lieriöstä, reikäpohjasta ja suppilosta. Reikäpohjan päälle on asetettu suodatin, yleensä suodatinpaperia, ja se on kostutettu tislatulla vedellä jotta se ei vuotaisi alussa. Suodattavaa nestettä kaadetaan lieriöön, josta se imeytyy reikäpohjan läpi tyhjiöimulla.


title: Büchnersuppilo

text: Büchnersuppiloa käytetään yleensä orgaanisen kemian laboratorioissa kiteytettyjen yhdisteiden puhdistuksessa.


title: Büchnersuppilo

text: Büchnersuppilo on nimetty teollisuuskemisti Ernst Büchnerin mukaan, eikä Nobelin palkinnon saajan Eduard Buchnerin mukaan, kuten laajasti luullaan.


title: AMD K10

text: K10 on AMD syksyllä 2007 julkaistun suoritinarkkitehtuurin koodinimi. K10 pohjautuu jossain määrin vanhaan Athlon 64:n ja Opteronin käyttämään K8-arkkitehtuuriin ja siten K7-arkkitehtuuriin (AMD Athlon), mutta se sisältää merkittäviä parannuksia. K10-pohjaisia suorittimia markkinoidaan työpöydille Phenom- ja palvelimiin Opteron-nimillä. Ensimmäiset K10-suorittimet valmistettiin 65 nanometrin valmistustekniikalla, ja ne toimivat AM2- ja Socket F -pohjaisilla Athlon 64- ja Opteron-emolevyillä, joskaan eivät aivan täydellä teholla. K10:n seuraajaksi tuli syksyllä 2011 julkaistu Bulldozer.


title: AMD K10

text: 128-bittisin rekisterein toimivia SSE-käskyjä ei enää tarvitse pilkkoa kahteen osaan suoritusta varten, vaan ne voidaan suorittaa suoraan kerralla. Tämä kaksinkertaistaa teoreettisen multimedia- ja liukulukusuorituskyvyn. Käytännön suorituskykyero lienee hiukan pienempi.


title: AMD K10

text:
SSE-latauskäskyjen suoritusnopeus on parantunut huomattavasti;
SSE-tiedonsiirtopolun leventämisen myötä myös muistintalletusyksiköt on levennetty 64 bitistä 128:aan bittiin. Lisäksi SSE-latauskäskyjä ei enää ajeta suorittimen ainoassa FSTORE-yksikössä, jonka takia niitä voidaan suorittaa rinnakkain kaksi, tai vaihtoehtoisesti suorittaa yksi 64-bittinen talletus- ja yksi 128-bittinen latausoperaatio rinnakkain.


title: AMD K10

text:
K8-ytimen kyky uudelleenjärjestellä muistitoimintoja on melko rajallinen; se ei kyennyt uudelleenjärjestelemään latauskäskyjä keskenään, jos jommankumman osoite ei ollut tiedossa. Tämän takia se ei hyödy käskyjen uudelleenjärjestelystä yhtä paljoa kuin esimerkiksi Intelin nykyiset suorittimet.
K10 osaa uudelleenjärjestellä latauskäskyjä keskenään, vaikka jommankumman osoite ei olisikaan tiedossa. Tämä parantaa erityisesti suorittimen kokonaislukusuorituskykyä.


title: AMD K10

text: K10 ei kuitenkaan ilmeisesti vieläkään osaa uudelleenjärjestellä latauskäskyjä talletuskäskyjen edelle Intel Core 2n tavoin ellei molempien osoite ole tiedossa, koska tällöin pitäisi varautua tilanteeseen, että osoitteet ovatkin samat, jolloin latauskäskyn pitääkin ladata talletetuskäskyn arvo eikä muistista saatua arvoa, ja liukuhihnan toiminta pitää pysäyttää, ja suorittimen liukuhihna käynnistää uudelleen oikealla latauskäskyn tuloksella.


title: AMD K10

text: Suorittimella on myös erityinen pinonhallintayksikkö, jonka tehtävänä on huolehtia pinopohjaisten muistiosoitteiden laskennasta ja pino-osoitteen päivittämisestä.


title: AMD K10

text: Pinonhallintayksikkö mahdollistaa paremman rinnakkaisuuden käskyjen välillä; Myös pino-osoitinta muuttavia käskyjä voidaan uudelleenjärjestellä, koska pinonhallintayksikkö huolehtii siitä, että jokaisella pinoa käyttävällä käskyllä on aina oikea pino-osoite. Pinonhallintayksikkö parantaa myös selvästi suorittimen kokonaislukusuorituskykyä.


title: AMD K10

text: Haarautumisenennustuksen haarautumiskohdepuskureiden määrää on kasvatettu. Lisäksi suorittimelle on lisätty epäsuorien hyppyjen osoitteiden ennustuslogiikka.


title: AMD K10

text:
L1-käskyvälimuistin ja käskynpurkauksen välisen puskurin koko on tuplattu.
Lisäksi osa käskyistä, jotka K8-ytimillisillä suorittimilla piti purkaa hitaammalla vektoripurkuyksiköllä, voidaan K10:ssä purkaa nopeammilla purkuyksiköillä.


title: AMD K10

text: Suorittimen jakolaskuyksikköä on parannettu siten että joillain lyhyillä syötteillä jakolaskukäsky valmistuu selvästi nopeammin kuin K8-suorittimilla.


title: AMD K10

text: K10-pohjaisiin suorittimiin tuli HyperTransport-väylän 3.0-versio, mikä mahdollisti selvästi nopeamman tiedonsiirron suorittimen ja IO-laitteiden välillä sekä monisuoritinkokoonpanoissa eri suorittimien välillä. Tämän suorituskykyhyöty jäänee käytännössä pieneksi muissa kuin vähintään neljän suoritinpiirin monisuoritinkoneissa.


title: AMD K10

text: Mikäli emolevy ei tue uudempaa väyläversiota (siis nykyisiä AM2+ -emolevyjä), suoritin kyllä toimii emolevyllä, mutta väylä toimii vanhalla, hitaammalla nopeudella. AM2-suoritinkannasta on käytetty termiä "AM2+"-kanta sellaisilla uusilla emolevyillä, jotka tukevat HyperTransport-tekniikan kolmosversiota.


title: AMD K10

text: K10-pohjaisilla suorittimilla voidaan eri ydinten kellotaajuuksia sekä toimintajännitteitä säätää toisistaan riippumatta. Näin säästyy virtaa tilanteissa, joissa yksi ydin toimii täydellä teholla toisten ollessa tekemättä mitään.


title: AMD K10

text: Suorittimien muistiohjainta on parannettu. Kahden eri muistikanavan muistiohjaimet on eriytetty toisistaan siten että ne pystyvät toimimaan täysin itsenäisesti. Esimerkiksi toiseen kanavaan voidaan kirjoittaa samalla kun toista luetaan. Lisäksi muistiohjaimelle on lisätty oma tiedonesihakulogiikka, jonka avulla muistiohjain pyrkii hakemaan tietoa muistista jo ennen kuin suoritinydin sitä pyytää, jos ohjain huomaa toistuvan osoitekuvion. Aiemmilla suorittimilla tiedonesihakulogiikka oli vain suoritinytimessä itsessään, ei muistiohjaimessa.


title: AMD K10

text: Muistiohjaimen kirjoituspuskuriin on myös lisätty mahdollisuus vaihtaa tiedonkirjoitusjärjestystä fyysiseen muistiin, jotta muistiväylän tilanvaihdot saataisiin minimoitua.


title: AMD K10

text: "Spica" on K10-arkkitehtuuriin perustuvan yksiytimisen suorittimen koodinimi. Sen välimuistin määrästä ei ole tietoa. Suoritin julkaistaan vuoden 2008 aikana.


title: AMD K10

text: "Altair", "Antares" ja "Kuma" ovat koodinimiä K10-arkkitehtuurin perustuvalle kaksiydinsuoritinpiirille. Piiriin tullee 512 kiB L2-välimuistia suoritinydintä kohden sekä yhteinen 2 MiB L3-välimuisti. Suorittimet valmistetaan 65 nm prosessilla. Suorittimet julkaistaan loppuvuodesta 2008 .


title: AMD K10

text: "Arcturus" ja "Rama" ovat koodinimiä halvemmalle versiolle K10-perustuvasta kaksiydinsuorittimesta; Piiristä puuttuu L3-välimuisti. Piiri julkaistaneen vuoden 2008 ensimmäisellä neljänneksellä.


title: AMD K10

text: Vuoden 2009 Computex messuilla AMD julkaisi Callisto koodinimellisen suorittimen. Suorittimessa on 512 kt L2 välimuisti molemmilla suoritinytimillähttp://plaza.fi/muropaketti/amdlta-uusia-kaksiytimisia-prosessoreita ja se toimii 3,1 GHz kellotaajuudella. Ytimillä on yhteinen 6 MB kokoinen L3 välimuisti. Suorittimen TDP arvo on 80 Wattia.


title: AMD K10

text: Samoilla messuilla AMD julkaisi Regor koodinimellisen suorittimen jonka kellotaajuus on 3 GHz. Suorittimen molemmilla ytimillä on 1 mb kokoinen L2 välimuisti. Suorittimen TDP arvo on 65 wattia.


title: AMD K10

text: "Barcelona", "Deerhound" ja "Agena" ovat koodinimiä AMD:n ensimmäisille neliytimisille suoritinpiireille. Ne julkaistiin 10. syyskuuta 2007.. Näissä on jokaisessa suoritinytimessä 512 kiB L2-välimuisti sekä suoritinytimille yhteinen L3-välimuisti, ja nämä valmistetaan 65 nanometrin SOI-valmistustekniikalla.


title: AMD K10

text: Erona suorittimilla on ilmeisesti HyperTransport-linkkien määrä ja kanta; Barcelona toimii vain yhden suorittimen kokoonpanoissa, ja sitä markkinoidaan AMD Phenom X4 -nimellä. Deerhound toimii usean suorittimen kokoonpanoissa ja kantaa nimeä Opteron.


title: AMD K10

text: AMD demonstroi toimivaa Barcelona-suorittimen prototyyppiä 30. marraskuuta 2006.


title: AMD K10

text: Kesäkuussa 2009 AMD julkaisi kuusiytimellisen Istanbul koodinimellisen suorittimen joka on suunnattu palvelimiin. Istanbul suunnataan 2–8 suorittimen järjestelmiin. Suorittimet valmistetaan 45 nm valmistusprosessilla ja ne perustuvat samoihin ytimiin joita on Shanghai koodinimellisissä suorittimissa. Istanbulin piisirussa on 904 miljoonaa transistoria ja sen pinta-ala on 346 neliömillimetriä. Suorittimen uusia ominaisuuksia ovat APML ja HT Assist. Suorittimet käyttävät Socket F suoritinkantaa.


title: AMD K10

text: AMDltä on tulossa vuoden 2010 ensimmäisellä neljänneksellä 12 ytimellinen Magny-Cours koodinimellä tunnettu suoritin. Maqny cours on ensimmäinen Opteron 6000 -perheen suoritin. Magny-cours tullaan kohdentamaan 2 - 4 suoritinkannan alustalle joka kantaa nimeä Maranello. Maranello alustassa tullee olemaan nelikanavainen DDR3-muistiohjain, enimmillään 12 muistiliitintä per prosessorikanta, ja nelinkertaisen HyperTransport 3.0 -määritelmän mukaiset linkit. Vuonna 2011 AMD:n on tarkoitus julkistaa 32 nanometrin prosessilla valmistettava uuteen Bulldozer arkkitehtuuriin perustuva 16 ytimellinen suoritin.


title: AMD K10

text: Yksi ja kaksiprosessorikantaisiin järjestelmiin tullaan julkaisemaan San Marino -alusta , johon asentuvat Opteron 4000 -tuoteperheen suorittimet eli Lisbon koodinimelliset suorittimet. Lisbonista tulee 4–6 suoritinytimellä varustettuja malleja ja niiden ACP arvo vaihtelee 40–75 wattia. San Marinoon perustuvissa järjestelmissä käytetään kaksikanavaista DDR3-muistiohjainta ja enimmillään neljä muistiliitintä prosessorikannalle.


title: AMD K10

text: Vuonna 2011 Mangy cours ja Lisbon -suorittimet päivittyvät 32 nanometrin valmistusprosessilla valmistettavaan Bulldozer-koodinimelliseen suorittimeen. Bulldozer tunnetaan koodinimillä Interlagos ja Valencia. Prosessoriytimien määrän oletetaan nousevan 12–16 ytimeen Interlagosin osalta. Valencian oletetaan päivittyvän 6–8 ytimen malleihin.


title: AMD K10

text: Palvelinkäyttöön AMD suunnittelee 16-ytimellistä koodinimellä "Interlagos" tunnettavaa suoritinta. Suorittimen olisi tarkoitus saapua markkinoille vuonna 2011. Suoritinta kyetään käyttämään palvelimissa joissa on 2–4 suoritinkantaa. Suorittimet tullaan valmistamaan 32 nm valmistusprosessilla.


title: AMD K10

text: AMD:n Barcelona - palvelinprosessorista on kehitetty työpöytäkäyttöön prosessori, joka kantaa nimeä Phenom. Sen ominaisuuksiin kuuluu mm ylikellotusmahdollisuus jokaiselle ytimelle erikseen.


title: AMD K10

text: Phenomin julkaisemisen jälkeen siinä havaittiin ongelmia, eli ns. TLB-virhe prosessorin osoitemuunnospuskurissa. Virhe on sittemmin korjattu.


title: Neljänsuora

text: Neljänsuora on suomalainen iskelmäyhtye. Yhtye on julkaissut kahdeksan albumia, joista viimeisin julkaistiin elokuussa 2015. Yhtyeen tunnetuimpia kappaleita ovat muun muassa ”Siipirikko”, ”Kesä vielä jäädä vois” sekä ”Kaksi kauneinta”.


title: Neljänsuora

text: Neljänsuora perustettiin maaliskuussa 1998 Lohjalla. Yhtyeen kaikki alkuperäiset jäsenet olivat lohjalaisia. Alkuaikoina yhtye tunnettiin myös nimellä Äkkilähtö. Neljänsuora voitti vuoden 2002 Viihdyttäjä-kisan.


title: Neljänsuora

text: Bändin taustalta löytyy myös hevimenneisyys. Ennen Neljänsuoran perustamista yhtyeen alkuperäisjäsenillä oli hevibändi nimeltä Alvarn. Neljänsuoran kitaristi Juha Mäki toimi bändin laulajana. Neljänsuora syntyi, kun tiiviisti myös Alvarnin toiminnassa mukana ollut Antti Ketonen tarvitsi bändiä juhliin. Nimi yhtyeelle keksittiin takahuoneessa.


title: Neljänsuora

text: Yhtyeen alkuperäisistä jäsenistä olivat vuonna 2010 edelleen mukana Antti Ketonen, Esko Mäki ja Juha Mäki. Kesäkuussa 2011 yhtye julkisti kotisivuillaan rumpali Esko Mäen lopettamispäätöksen ja uuden rumpalin Johan Murtojärven nimen.


title: Neljänsuora

text: Yhtyeen levy-yhtiö on vuodesta 2007 lähtien ollut HMC, joka sittemmin sulautettiin osaksi Warner Music Finlandia. Yhtyeen aiemmat albumit julkaisivat levy-yhtiöt Motley ja BMG.


title: Neljänsuora

text: Yhtyeen kappale ”Tuulikki, pidä huivistasi kii” äänestettiin kesän 2008 tanssihitiksi. Kappale oli myös yhtyeen vuonna 2009 julkaistun viidennen studioalbumin "Teetä ja paahtoleipää" ensimmäinen single. "Teetä ja paahtoleipää" Elokuussa 2015 albumi myi yhtyeen albumeista ensimmäisenä kultaa.


title: Neljänsuora

text: Vuonna 2013 yhtye kilpaili "Syksyn sävel" -kilpailussa ”Aurinko”-kappaleellaan. Yhtye sijoittui kilpailussa toiseksi.


title: Neljänsuora

text: Yhtyeen kolme viimeisintä albumia ovat kaikki sijoittuneet Suomen virallisen albumilistan kärkikymmenikköön ensimmäisellä listaviikollaan.


title: Monacon Grand Prix 1963

text: Monacon Grand Prix 1963 oli Formula 1 -sarjan osakilpailu, joka ajettiin 26. toukokuuta 1963 Monacossa. Kilpailu oli kauden avauskilpailu, ja sen voitti Graham Hill.


title: Belgian Grand Prix 1963

text: Belgian Grand Prix 1963 oli Formula 1 -sarjan osakilpailu, joka ajettiin 9. kesäkuuta 1963 Spa-Francorchamps'n radalla. Kilpailun voitti Jim Clark, jolle voitto oli kauden ensimmäinen ja uran neljäs.


title: Hollannin Grand Prix 1963

text: Hollannin Grand Prix 1963 oli Formula 1 -sarjan osakilpailu, joka ajettiin 23. kesäkuuta 1963 Zandvoortin radalla. Kilpailun voitti Jim Clark, joka ohitti jokaisen vähintään yhdellä kierroksella. Voitto oli Clarkille kauden toinen.


title: Ranskan Grand Prix 1963

text: Ranskan Grand Prix 1963 oli Formula 1 -sarjan osakilpailu, joka ajettiin 30. kesäkuuta 1963 Reims-Gueux -radalla. Kilpailun voitti Jim Clark, jolle voitto oli kauden kolmas.


title: Britannian Grand Prix 1963

text: Britannian Grand Prix 1963 oli Formula 1 -sarjan osakilpailu, joka ajettiin 20. heinäkuuta 1963 Silverstonen radalla. Kilpailun voitti Jim Clark, jolle voitto oli kauden neljäs.


title: Saksan Grand Prix 1963

text: Saksan Grand Prix 1963 oli Formula 1 -sarjan osakilpailu, joka ajettiin 4. elokuuta 1963 Nürburgringin radalla. Kilpailun voitti John Surtees, jolle voitto oli uran ensimmäinen.


title: Italian Grand Prix 1963

text: Italian Grand Prix 1963 oli Formula 1 -sarjan osakilpailu, joka ajettiin 8. syyskuuta 1963 Monzan radalla. Kilpailun voitti Jim Clark, jolle voitto oli kauden viides.


title: Yhdysvaltain Grand Prix 1963

text: Yhdysvaltain Grand Prix 1963 oli Formula 1 -sarjan osakilpailu, joka ajettiin 6. lokakuuta 1963 Watkins Glenin radalla. Kilpailun voitti Graham Hill, jolle voitto oli kauden toinen. BRM otti kilpailusta kaksoisvoiton Richie Gintherin kakkossijalla.


title: Meksikon Grand Prix 1963

text: Meksikon Grand Prix 1963 oli Formula 1 -sarjan osakilpailu, joka ajettiin 27. lokakuuta 1963 Autódromo Hermanos Rodríguez -radalla. Kyseessä oli ensimmäinen Meksikon Grand Prix, ja sen voitti Jim Clark. Voitto oli Clarkille jo kauden kuudes.


title: Etelä-Afrikan Grand Prix 1963

text: Etelä-Afrikan Grand Prix 1963 oli Formula 1 -sarjan osakilpailu, joka ajettiin 28. joulukuuta 1963 Prince George -radalla. Kilpailu oli kauden viimeinen, ja sen voitti Jim Clark. Voitto oli Clarkille jo kauden seitsemäs.


title: Koptilainen kalenteri

text: Koptilainen kalenteri eli "aleksandrialainen kalenteri" on koptilaisen kirkon käyttämä kalenterijärjestelmä. Se pohjautuu muinaisen Egyptin kalenteriin ja on Egyptissä nykyäänkin käytössä.


title: Koptilainen kalenteri

text: Vuonna 238 eaa. faarao Ptolemaios III määräsi egyptiläistä kalenteria uudistettavaksi siten, että joka neljänteen vuoteen oli lisättävä ylimääräinen, 366. päivä. Egyptin papisto kuitenkin vastusti tätä ankarasti, ja uudistus saatiin toteutettua vasta Rooman keisari Augustuksen aikana vuonna 25 eaa. Täten saatiin aikaan järjestely, jossa tietty egyptiläisen kalenterin mukainen päivä vuodesta vastasi pysyvästi samaa Roomassa jo tuolloin käytössä olleen juliaanisen kalenterin mukaista päivää. Erotukseksi vanhasta egyptiläisestä kalenterista, jota eräissä tähtitieteellisissä laskelmissa käytettiin vielä keskiajallakin, tätä uudistettua egyptiläistä ajanlaskua kutsutaan koptilaiseksi eli aleksandrialaiseksi ajanlaskuksi.


title: Koptilainen kalenteri

text: Koptilaisen kalenterin kuukaudet vastaavat täsmälleen myös etiopialaisen kalenterin kuukausia, mutta niillä on eri nimet ja myös vuosiluvut alkavat eri ajankohdasta.


title: Koptilainen kalenteri

text: Koptilaisessa kalenterissa on säilynyt muinaisegyptiläiseen kalenteriin perustuva vuoden jako kolmeen vuodenaikaan, joista kuhunkin luetaan neljä kuukautta. Kuhunkin vuodenaikaan liittyy tietyt koptilaisen liturgian mukaiset rukoukset. Kalenteria käyttävät yleisesti myös egyptiläiset maanviljelijät, koska se soveltuu maanviljelyksen tarpeisiin paljon paremmin kuin islamilainen kuukalenteri.


title: Koptilainen kalenteri

text: Koptilaisessa kalenterissa vuosi jakautuu 13 kuukauteen, joista jokaisessa on 30 päivää paitsi viimeisessä (Pi Kogi Enavot, "pieni kuukausi") vain viisi paitsi karkausvuosina kuusi päivää.


title: Koptilainen kalenteri

text: Vuoden ensimmäinen päivä vastaa juliaanisessa kalenterissa pysyvästi elokuun 29. päivää paitsi juliaanista karkausvuotta edeltävänä vuonna elokuun 30. päivää. Koptilainen karkausvuosi päättyy aina juliaanista karkausvuotta edeltävänä vuotena. Koska ero juliaanisen ja gregoriaanisen kalenterin välillä on nykyisin 13 vuorokautta, vastaava päivä nykyisin greogoriaanisen kalenterin mukaan 11. syyskuuta paitsi karkausvuotta edeltävänä vuonna 12. syyskuuta. Vuoden ensimmäisenä päivänä vietetään Neyrouz-nimistä juhlaa. Vastaavan juhlan muinaisegyptiläinen nimi oli "Ni-Yarouou" (jokien juhla), mutta koska arabit eivät tunteneet nimen alkuperää, he sekoittivat sen persialaisen Nowruz-nimiseen juhlaan.


title: Koptilainen kalenteri

text: Nykyisessä koptilaisessa kalenterissa vuosiluvut alkavat vuodesta 284 jaa., jolloin keisari Diocletianus nousi valtaan ja aloitti kristittyjen vainon. Tämän vuoksi käytetään myös nimitystä "diokletiaaninen ajanlasku". Järjestelmän vuodet lyhennetään länsimaisessa tekstissä A.M. (, marttyyrien vuonna).


title: Koptilainen kalenteri

text: Koptit viettävät joulua koiak-kuukauden 29. päivänä, joka vastaa 25. joulukuuta juliaanisen mutta nykyään 7. tammikuuta gregoriaanisen kalenterin mukaan. Pääsiäisen ajankohta määräytyy kopteilla samaan tapaan kuin muillakin kristityillä: se on periaatteessa kevätpäiväntasausta seuraavan täydenkuun jälkeisenä sunnuntaina, mutta käytännössä sen ajankohdan laskemiseen käytetään keskiajalta periytyviä laskukaavoja.


title: Koptilainen kalenteri

text: Taulukossa tähdellä (*) merkityt kuukausien alkamis- ja päättymispäivät ovat kuitenkin (tammi- ja helmikuussa) juliaanisina ja gregoriaanisina karkausvuosina (tammi- ja helmikuussa) tai sellaista edeltävinä vuosina (elo-joulukuussa) päivää myöhemmin kuin taulukkoon on merkitty.


title: Exel Composites

text: Exel Composites Oyj (vuoteen 2009 Exel Oyj ) on suomalainen pörssilistattu teknologiayhtiö, joka suunnittelee, valmistaa ja markkinoi komposiittisia profiileja ja putkia teollisiin sovelluksiin. Konserni muodostuu emoyhtiöstä (Exel Composites Oyj) ja kuudesta tytäryhtiöstä.


title: Exel Composites

text: Aiemmin Exelin toinen keskeinen liiketoiminta-alue oli Exel Sports Brands, eli outdoor- ja salibandytuotteet. Yritys myi huonosti kannattaneen urheiluvälineliiketoiminnan vuosina 2008–2009 keskittyäkseen komposiittiprofiileihin.


title: Exel Composites

text: Exel-konsernin liikevaihto vuonna 2014 oli noin 80 miljoonaa euroa (2010: 72,9 milj. euroa) ja liikevoitto lähes 9 miljoonaa euroa. Konsernilla oli vuoden 2014 lopussa 456 työntekijää. Suomessa Exelillä on kaksi tuotantolaitosta: Mäntyharjun tehdas ja Joensuun Kiihtelysvaarassa sijaitseva Kivaran tehdas.


title: Exel Composites

text: Exel perustettiin vuonna 1960 ja se aloitti toimintansa valmistamalla sähkonalleja. Yhtiön nimi muodostuu sanoista Explosive Electronics (). Urheiluvälineiden valmistamisen Exel aloitti 1970-luvulla, jolloin se alkoi valmistaa maastohiihtosauvoja. Teollisia sovelluksia yritys alkoi valmistaa vuonna 1980. Yhtiö alkoi ensimmäisenä maailmassa valmistaa kävelysauvoja vuonna 1997.


title: Exel Composites

text: Vuosina 2006–2007 yhtiö siirsi kannattavuutensa parantamiseksi sauva- ja salibandytuotteiden jatkojalostuksen ja kokoonpanon alihankintaan Kiinaan. Toukokuussa 2008 Exel myi outdoor-liiketoimintansa (maastohiihto-, alppi-, kävely-, vaellus- ja rullaluistelusauvojen valmistus) Karhu Sportsille. Exel Sports Brandsiin jäi jäljelle salibandyliiketoiminta; Exel oli kuitenkin ilmoittanut, että urheiluvälineiden valmistus ei ole enää sen avainliiketoimintaa. Maaliskuussa 2009 Exel myi myös salibandyliiketoiminnan ja keskittyy jatkossa vain komposiittiprofiileihin.


title: Exel Composites

text: Kesäkuussa 2012, Exel ilmoitti aloittavansa YT-neuvottelut kaikissa Suomen yksiköissään. Neuvottelut koskevat kaikkia tomihenkilöitä ja ylempiä toimihenkilöitä. Exelin Suomen toimipisteet työllistävät 203 henkilöä, joista 133 työskentelee Joensuun tehtaalla ja 51 Mäntyharjun tehtaalla. Lisäksi konsernitoiminnoissa työskentelee 19 henkilöä.


title: Exel Composites

text: Exelillä on kuusi tytäryhtiötä ympäri maailmaa.


title: Exel Composites

text: Yhtiö sijaitsee Saksassa Voerdessa, ja se valmistaa komposiittisia profiileja, kuten antennisuojia.


title: Exel Composites

text: Exel Composites N.V. sijaitsee Belgiassa Oudenaardessa ja se perustettiin vuonna 2004. Yrityksen toiminta alkoi, kun Exel hankki omistukseensa Bekaertin pultruusioliiketoiminnan. Yritys valmistaa profiileja esimerkiksi maan kuljetusväline- ja rakennusteollisuudelle.


title: Exel Composites

text: Yhtiö perustettiin vuonna 2005, kun Exel osti Faserprofil GmbH:n pultruusioliiketominnan. Yhtiö sijaitsee Kapfenbergissa Itävallassa ja se valmistaa erikoisprofiileja esimerkiksi sähköteollisuudelle, sekä rautatie- ja paperikoneteollisuudelle.


title: Exel Composites

text: Yhtiö valmistaa profiileja Australiassa, Melbournessa ja Brisbanessa,


title: Exel Composites

text: Yhtiö valmistaa profiileja Kiinassa Nanjingissa.


title: Exel Composites

text: Yhtiö valmistaa profiileja Isossa-Britanniassa Runcornissa.


title: Exel Composites

text: Exel Oyj valmisti Exel Floorball tuotenimikkeen alla salibandytuotteita, kuten mailoja, palloja ja vaatetusta vuoteen 2009 asti. Salibandytuotteita markkinoitiin lisäksi Canadien, Prostick ja Precision -tuotemerkeillä. Vuoteen 2008 asti Exel Sports Brandsiin kuului myös outdoor-liiketoiminta, eli maastohiihto-, alppi-, kävely-, vaellus- ja rullaluistelusauvojen valmistus ja markkinointi.


title: Exel Composites

text: Vuoden 2008 lopussa Exel Sports Brandsin palveluksessa oli 19 henkilöä, joista 14 Suomessa ja 5 Ruotsissa; liikevaihto 2008 oli 10,0 miljoonaa €, ja liiketappio 9,0 milj. €.


title: Exel Composites

text: Maaliskuussa 2009 Exel Oyj ilmoitti myyvänsä Exel Sports Brandsin jäljellä olevan osan eli salibandyliiketoiminnan Cape Nordic Oy:lle; kaupan hintaa ei julkaistu. Uusi omistaja jatkaa salibandytuotteiden valmistusta Exel-brändin alla. 2010 tammikuussa Exel Composites Oyj ilmoitti, että salibandytuotemerkkien oikeudet siirtyvät EF Team Sports Oy:lle. EF Team Sportsin pääomistaja Pertti Keskitalo omistaa myös ESB Sports Oy:n, joka on Exelin outdoor-tuotteiden (hiihto- ja kävelysauvat) lisenssinhaltija.


title: Exel Composites

text: Exelin osake noteerataan Helsingin pörssissä pienten yhtiöiden sarjassa. Koko osakekannan markkina-arvo vuoden 2016 lopussa oli noin 60 miljoonaa euroa. Yhtiön suurin omistaja on hallintarekisteröinnin kautta Nordea, joka omisti lokakuun 2017 lopulla noin 20 % osakkeista ja äänistä.


title: Exel Composites

text: Suurimmat osakkeenomistajat lokakuun 2017 lopulla:


title: The Fugees

text: Fugees oli yhdysvaltalainen yhtye, jonka suosion vuodet sijoittuvat 1990-luvulle. Fugeesin musiikki on enimmäkseen hip hopia, jossa on vivahteita reggaesta. Yhtyeeseen kuuluivat Wyclef Jean, Lauryn Hill ja Pras Michel. Yhtyeen albumeja on myyty maailmanlaajuisesti yli 22 miljoonaa kappaletta. Yksistään "The Score" -albumia on myyty maailmanlaajuisesti yli 18 miljoonaa kappaletta ja Yhdysvalloissa 6x platinaa.


title: Suden uni

text: Suden uni on Moonsorrow-yhtyeen ensimmäinen pitkäsoitto, joka julkaistiin vuonna 2001. Levy äänitettiin alun perin helmikuussa 2000, mutta sen julkaisu viivästyi yli vuodella. Suden uni sisältää 7 kappaletta, jotka ovat Moonsorrow'n uusimpiin levyihin verrattuna "lyhyitä", vaikka lähes kaikki kappaleet kestävätkin yli 6 minuuttia. Levyllä soittaa kolmikko Henri Sorvali, Ville Sorvali ja Marko Tarvonen.


title: Suden uni

text: Vuonna 2004 julkaistussa Special Edition -versiossa on mukana DVD-levy, joka sisältää Moonsorrowin videoita ja live-taltiointeja Tuska-festivaaleilta. Levyltä löytyy myös bonus-kappale "Tulkaapa äijät!".


title: Cocteau Twins

text: Cocteau Twins oli skottilainen alternative rock -yhtye, joka oli toiminnassa vuodesta 1979 vuoteen 1997.


title: Cocteau Twins

text: Simple Mindsin julkaisemattomaksi jääneestä kappaleesta nimensä ottanut Cocteau Twins perustettiin Grangemouthissa Skotlannissa vuonna 1980. Yhtyeen perustajajäseniä olivat kitaristi Robin Guthrie ja basisti Will Heggie. Pian perustamisen jälkeen yhtyeeseen liittyi Guthrien tyttöystävä Elizabeth Fraser, jonka persoonallisesta äänen käytöstä tuli myöhemmin Cocteau Twinsin tavaramerkki. Heggie irtaantui yhtyeestä vuonna 1983, minkä jälkeen uudeksi basistiksi löydettiin Simon Raymonde. Yhtyeen suurimpina vaikuttajina voidaan pitää Joy Divisionia, The Birthday Partya, Sex Pistolsia ja Siouxsie & The Bansheesia.


title: Love at First Sting

text:
Love at First Sting on Scorpionsin vuonna 1984 julkaisema albumi. Albumia on yleensä pidetty Scorpionsin tunnetuimpana ja se sisältääkin tunnettuja kappaleita, kuten "Still Loving You" ja "Rock You Like A Hurricane", joka ylsi parhaimmillaan Yhdysvaltalaisen Billboard Hot 100 -listan 25 sijalle.
Albumia pidetään merkittävänä, koska se oli yksi ensimmäisistä digitaalisesti nauhoitetuista heavy metal albumeista.


title: Love at First Sting

text: Albumi ylsi korkeimmillaan Yhdysvalloissa Billboard 200 -listan kuudenneksi ja myi yli multi-platinaa (2 miljoonaa) kappaletta julkaisuvuotena. Tähän mennessä se on myynyt tripla-platinaa eli yli 3 miljoonaa kappaletta Yhdysvalloissa. Kanadassa albumi on myynyt tupla-platinaa, ja Saksassa kultaa.


title: Love at First Sting

text: Albumin alkuperäisen kansikuvan teki Helmut Newton. Scorpionsin edellisien albumien tavoin tehtiin albumille myös vaihtoehtoinen kansi, koska alkuperäinen aiheutti kohua.


title: Liikennepolitiikka

text: Liikennepolitiikalla tarkoitetaan eri tahojen toimenpiteitä, joilla pyritään huolehtimaan liikennepalvelujen tuottamisesta ja hankinnasta tai vaikuttamaan niihin.


title: Liikennepolitiikka

text: Käytännössä sillä tarkoitetaan julkisen vallan keinoja ja toimenpiteitä, jotka koskevat muun muassa liikenneverkkojen rakentamista, niiden kunnossapitoa ja käyttöä, liikennevälineitä ja niiden käyttöä, liikennekäyttäytymistä, liikenteeseen kohdistuvia tariffeja, maksuja ja erityisverotusta, sekä kuljetusyrityksiä ja laitoksia.


title: Liikennepolitiikka

text:
Useimmissa Suomen kaupungeissa autoilu on pääliikennemuoto. Pääkaupunkiseudulla, Tampereella ja Turussa joukkoliikenteen osuus on suurempi ja sitä kehitetään aktiivisesti. Pääkaupunkiseudulla vuonna 2005 joukkoliikenteen osuus tehdyistä "matkoista" oli 38 %.
Helsingin sisäisistä keskustaan suuntautuneista matkoista 63 % tehtiin julkisella liikenteellä vuonna 2007.


title: Roger Scruton

text: Roger Vernon Scruton (s. 27. helmikuuta 1944) on brittiläinen filosofi, journalisti ja säveltäjä. Lukuisissa julkaisuissaan hän pyrkinyt selittämään ja puolustamaan länsimaista kulttuuria ja instituutioita, joiden välityksellä sitä välitetään edelleen tuleville sukupolville. Poliittisessa filosofiassaan hän on puolustanut konservatismia. Hänen pääalansa on kuitenkin estetiikka, jonka alalla hän on mm. kritisoinut modernismia arkkitehtuurissa.


title: Roger Scruton

text: Filosofia ja taiteet


title: Roger Scruton

text: Politiikka ja kulttuuri


title: Roger Scruton

text: Fiktio


title: Roger Scruton

text: Ooppera


title: Roger Scruton

text: Omaelämäkerralliset ja muut


title: Will Heggie

text: Will Heggie on skotlantilainen muusikko. Hän perusti Cocteau Twinsin vuonna 1980 hyvän ystävänsä Robin Guthrien kanssa. Heggie soitti Cocteau Twinsissä bassoa vuoteen 1983 asti, jolloin hän erosi yhtyeestä. Sen jälkeen hän auttoi perustamaan yhtyeen nimeltä Lowlife, jonka basistina hän oli vuodet 1983 – 1997.


title: Raúl Cubas Grau

text: Raúl Cubas Grau (s. 23. elokuuta 1943 Asunción) on paraguaylainen poliitikko, maansa presidentti 15. elokuuta 1998 – 23. maaliskuuta 1999 Colorado-puolueesta. Hän on menestyvä liikemies, koulutukseltaan sähköinsinööri ja toimi valtiovarainministerinä 1993–1996.


title: Raúl Cubas Grau

text:
Kenraali Lino Oviedo nimitti Cubasin varapresidenttiehdokkaakseen vuoden 1998 presidentinvaaleihin. Muutamia kuukausia ennen vaaleja Oviendo kuitenkin tuomittiin kymmeneksi vuodeksi vankilaan roolistaan vuoden 1996 vallankaappauksessa. Cubas otti hänen paikkansa ja voitti paljolti ajamansa Oviendon armahtamisen ansiosta, minkä tekikin lähes välittömästi virkaan astuttuaan.
Korkein oikeus kumosi Oviedon armahduksen 2. joulukuuta 1998. Parlamentti alkoi valmistella Cubasin viraltapanoa jolloin kongressitalossa tapahtui räjähdys.


title: Raúl Cubas Grau

text:
23. maaliskuuta 1999 Cubasin varapresidentti Luis María Argaña murhattiin. Cubasia pidettiin syyllisenä ja hänen suosionsa romahti. Motiiviksi nähtiin kiista Oviendon armahduksesta.
Cubas erosi 28. maaliskuuta 1999 ennen kuin parlamentti ehti panna hänet viralta ja pakeni Brasiliaan. Hän palasi Paraguayhin 2002, jolloin hänet pidätettiin ja hän joutui syytteeseen Argañan murhasta.


title: Raúl Cubas Grau

text:
Syyskuussa 2004 Cubasin tytär Cecilia Cubas kaapattiin ja murhattiin, vaikka Cubas maksoi 300 000–800 000 US$ lunnaita. Hänen ruumiinsa löytyi helmikuussa 2005 talon alta Asunciónista.
Sieppauksesta pidätettiin PPL:n jäseniä, joilla väitettiin olevan yhteyksiä Kolumbian FARCiin. Korruptoituneen poliisin ja sisäministeri Nelson Moran väitettiin suojelevan sieppaajia.
Kaksi syytetyistä sai turvapaikan Boliviasta.


title: QBU-88

text: QBU-88 (länsimaissa tunnettu myös nimellä Type 88) on kiinalainen, kaasutoiminen, itselataava, bullpup-tyyppinen tarkkuuskivääri, joka on Kiinan Kansan vapautusarmeijan ja poliisin rajatussa palveluskäytössä.


title: QBU-88

text: QBU-88 otettiin käyttöön 1980-luvun lopussa. Modernin luokittelun mukaan QBU-88 ei ole enää varsinaisesti tarkkuuskivääri, vaan itselataava kivääri, jonka todellinen ampumaetäisyys ja kantama on hieman normaaleja jalkaväen käyttämiä rynnäkkökiväärejä pidempi. Kivääri onkin tarkoitettu alun perin jalkaväen perusaseeksi, joten siinä on vakiona kiinteät, avoimet diopteritähtäimet. Piipussa on liekinsammutin.


title: QBU-88

text: QBU-88:n perustuu rakenteeltaan AK-47:n, suurin muutos on lyhytiskuiseksi muutettu kaasumäntämekanismi. Aseen teräsrunko on polymeeristä valmistetun bullpup -mallisen tukin sisällä. Varmistin on laatikon alapuolella, heti lipasaukon takana.


title: QBU-88

text: QBU-88:n rungon päällä on lyhyt kisko, johon voidaan kiinnittää nelinkertaiseen suurennukseen kykenevä optinen tähtäin tai pimeänäkölaite. QBU-88:aan voidaan kiinnittää tukijalat vakauden lisäämiseksi pitkän matkan ammunnassa.


title: QBU-88

text: QBU-88 oli ensimmäinen kiinalainen uuden sukupolven kivääri, joka käyttää 5.8 x 42 mm -ampumatarviketta. Teräsvaippainen ja lentovakauden parantamiseksi pidennetty patruuna on optimoitu ammuttavaksi juuri QBU-88:lla, mutta kiväärillä voidaan ampua myös QBZ-95 -rynnäkkökiväärille tarkoitettua lyhyempää standardipatruunaa 5.8 x 42 mm DBP87.


title: Juan Carlos Wasmosy

text: Juan Carlos Wasmosy Monti (s. 15. joulukuuta 1938) on paraguaylainen poliitikko, maansa presidentti 15. elokuuta 1993 – 15. elokuuta 1998 Colorado-puolueesta. Wasmosyn unkarilaiset esi-isät ovat tulleet Brasiliaan Debrecenistä, Unkarista vuonna 1828. Silloin sukunimenä oli vielä Vámosy, József Vámosy oli vaihtanut sen Wamosyyn. Suvun jäseniä on myöskin brasilialainen Alceu Wamosy (1895-1923), runoilija.


title: Juan Carlos Wasmosy

text: Wasmosy opiskeli diplomi-insinööriksi Universidad de Asunciónissa. Hänen johtamansa CONEMPA-yhtiö toteutti Paranán Itaipún patohankkeen Paraguayn puolen ja hän keräsi huomattavan varallisuuden.


title: Juan Carlos Wasmosy

text: Presidentti Andrés Rodríguez nimitti Wasmosyn kehitysministeriksi 1991 ja Colorado-puolue valitsi Wasmosyn presidenttiehdokkaaksi vuoden 1993 vaaleihin, jolloin hänet valittiin presidentiksi ensimmäisissä demokraattisissa vaaleissa sitten vuoden 1954. Hän nimitti hallitukseensa suuren joukon entisen diktaattori Alfredo Stroessnerin tukijoita, eikä jatkanut edeltäjänsä uudistuslinjaa.


title: Juan Carlos Wasmosy

text: Armeijan komentaja, kenraali Lino Oviedo yritti vallankaappausta huhtikuussa 1996. Wasmosy sovitteli tarjoamalla Oviedolle ministerinpaikkaa, mutta hänet vangittiin pian ja tuomittiin sotaoikeudessa. Vuoden 1998 presidentinvaaleissa Raúl Cubas asettui Colorado-puolueen ehdokkaaksi tavoitteenaan vapauttaa Oviendo.


title: Juan Carlos Wasmosy

text: Vuonna 2002 Wasmosy tuomittiin korruptiosta neljäksi vuodeksi vankeuteen. Hän oli kavaltanut kuusi miljoonaa valtion varoja sosiaalirahastosta.


title: Colin McGinn

text: Colin McGinn (s. 1950) on brittiläinen filosofi, joka työskentelee nykyään Miamin yliopistossa. Aiemmin hän on opettanut myös Oxfordin yliopistossa ja Rutgers-yliopistossa. Hän lukeutuu analyyttisen filosofian perinteeseen, ja hänet tunnetaan parhaiten töistään mielenfilosofian alalla. Sen lisäksi hän on tutkinut kirjallisuuden filosofiaa ja logiikkaa, ja useita muita nykyfilosofian aloja.


title: Eetu Hyppönen

text: Eetu Hyppönen (s. 13. marraskuuta 1985) on suomalainen liikemies, joka nousi julkisuuteen nuorena keräilykolikkokauppaa harjoittavana yrittäjänä vuonna 2003. Hänen yrityksensä United Coin Collectors of Europe (UCCE) haettiin kuitenkin konkurssiin joulukuussa 2005. Hyppösellä oli yhtiössä bisnesenkelinä muiden muassa kauppaneuvos Eero Lehti sekä toimitusjohtajana Moulinsart SA:n Peter Horemans. Konkurssia yritykselle hakivat verottaja sekä työeläkeyhtiö Eläke-Fennia. Konkurssitilanteessa yhtiöllä oli velkaa yli 2 miljoonaa euroa, eikä käytännössä ollenkaan omaisuutta. Hyppönen on kirjoittanut kirjan "Kolikon kääntöpuoli".


title: Eetu Hyppönen

text: Hyppönen on ollut Image-lehden kannessa vuonna 2005 sekä nuorimpana koskaan Talouselämä-lehden kannessa vuonna 2006, ollessaan 20-vuotias.


title: Eetu Hyppönen

text: Huhtikuussa 2007 tuli ilmi, että Hyppöstä epäillään talousrikoksista ja maaliskuussa 2010 Hyppöselle luettiin Helsingin käräjäoikeudessa syytteet 17 eri rikoksesta, muun muassa törkeistä kirjanpitorikoksista, törkeästä velallisen epärehellisyydestä ja petoksista. Lisäksi syyttäjä vaati hänelle liiketoimintakieltoa. Syyttäjän mukaan Hyppönen toimi tuolloin liiketoimintakiellossa olleen isänsä Pauli Hyppösen kanssa. Kesäkuussa 2010 käräjäoikeus tuomitsi Eetu Hyppösen kahdeksi vuodeksi ehdolliseen vankeuteen ja neljäksi vuodeksi liiketoimintakieltoon. Hyppösen asianajaja ilmoitti tuomion jälkeen, että tuomiosta valitetaan hovioikeuteen. Helsingin käräjäoikeus katsoi Hyppösen olleen pitkälti isänsä ohjailema.


title: Andrés Rodríguez Pedotti

text: Kenraali Andrés Rodríguez Pedotti (19. kesäkuuta 1923 – 21. huhtikuuta 1997) oli Paraguayn presidentti 3. helmikuuta 1989 – 15. elokuuta 1993. Hän tuli valtaan pitkäaikaisen diktaattori Alfredo Stroessnerin vallasta poistaneessa kaappauksessa.


title: Andrés Rodríguez Pedotti

text: Rodríguez opiskeli sotilaskoulussa Asunciónissa, josta valmistui 1942. Hänest tuli eversti 1964 ja kenraali 1970. Hän kuului Colorado-puolueen perinteiseen siipeen ja oli Stroessnerin läheinen luotettu ja ystävä. Hän keräsi suuren omaisuuden salakuljetuksella ja huumekaupalla.


title: Andrés Rodríguez Pedotti

text: Monien hämmästykseksi Rodríguez aloitti 2. helmikuuta 1989 vallankaappauksen maata 35 vuotta hallinnutta Stroessneria vastaan katolisen kirkon ja Yhdysvaltain, joka ei pitänyt Stroessneria enää tärkeänä kommunismin vastaisena liittolaisena, tuella. Kaappaus onnistui ja Stroessner pakeni Brasiliaan.


title: Andrés Rodríguez Pedotti

text: Rodríguez lakkautti kuolemanrangaistuksen, päätti sotatilalain, jonka alaisuudessa Stroessner oli hallinnut, salli oppositiopuolueet ja vangitsi eräitä Stroessnerin hallituksen jäseniä. 1. toukokuuta 1989 järjestetyissä monipuoluevaaleissa Rodríguez sai 74 % äänistä, mikä jatkoi Colorado-puolueen valta-asemaa maassa.


title: Andrés Rodríguez Pedotti

text: Rodríguezin hallitus teki uusliberaaleja uudistuksia ja ehdotti vapaakauppa-alueen luomista Argentiinan, Brasilian ja Uruguayn kanssa. 20. kesäkuuta 1992 otettiin käyttöön uusi perustuslaki, joka korvasi Stroessnerin-aikaisen. Vuonna 1993 syöpää sairastava Rodríguez luopui presidentinvirasta ja jäi eläkkeelle armeijasta asettuen elinikäiseksi senaattoriksi. Hän kuoli 1997 Methodist Hospitalissa New Yorkissa.


title: Howie Morenz

text: Howard ”Howie” William Morenz (21. kesäkuuta 1902 – 8. maaliskuuta 1937 Mitchell, Ontario, Kanada) oli jääkiekkoilija ja varhaisen National Hockey Leaguen nimekkäimpiä pelaajia. Hän pelasi Montreal Canadiensissa vuodesta 1923 vuoteen 1934, Chicago Blackhawksissa 1934–1935, New York Rangersissa 1935–1936 ja vielä Montrealissa 1936–1937.


title: Howie Morenz

text: Hyökkääjä Morenz sai lempinimen ”jääkiekon Babe Ruth”. Urheilutoimittajat nimesivät 1920-luvun urheilun kulta-ajaksi ja nostivat Howie Morenzin ajan symboliksi siinä missä Ruth sai saman kunnian baseballin, Red Grange amerikkalaisen jalkapallon, Jack Dempsey nyrkkeilyn, Bobby Jones golfin ja Bill Tilden tenniksen parissa.


title: Howie Morenz

text: Morenz täytti kiekkokatsomot ennennäkemättömällä tavalla ja hänen nopeutensa teki katsojiin erityisen suuren vaikutuksen. Howie Morenz teki lajilleen PR:ää etenkin Yhdysvalloissa. Ehkä parhaalla kaudellaan 1927–28 hän teki 33 maalia ja voitti myös syöttötilaston 18 maaliin johtaneella syötöllä. Hän teki 40 maalia kaudella 1929–30 ja vei NHL:n maalikuninkuuden myös seuraavalla kaudella.


title: Howie Morenz

text: 28. tammikuuta 1937 pelatussa Canadiensin kotiottelussa Howie Morenz kaatui tavoitellessaan kiekkoa, jolloin samaan tilanteeseen osallistunut vastapelaaja Earl Seibert suistui täydessä vauhdissa häntä päin ja kaatui Morenzin päälle katkaisten tämän vasemman jalan neljästä kohtaa. Morenz ymmärsi peliuransa olevan ohi ja saman vuoden helmikuussa Canadiensin lääkäri diagnosoi Morenzilla hermoromahduksen. 8. maaliskuuta Morenz sai sydänkohtauksen ja menehtyi saman päivän iltana.


title: Jaegwon Kim

text: Jaegwon Kim (s. 12. syyskuuta 1934 Daegu, nykyinen Etelä-Korea) on korealaissyntyinen yhdysvaltalainen filosofi, joka työskentelee nykyisin Brown Universityssä. Hän lukeutuu analyyttisen filosofian perinteeseen ja on erikoistunut mielenfilosofiaan sekä nykyaikaisen metafysiikan ja tietoteorian kysymyksiin. Hänet tunnetaan parhaiten mentaalista kausaatiota ja mieli–ruumis-ongelmaa käsittelevistä töistään. Hänen pääteemojaan ovat kartesiolaisen metafysiikan hylkääminen, tiukan psykofyysisen identiteetin rajoitukset, supervenienssi sekä tapahtumien individuaatio.


title: Jaegwon Kim

text: Kim toimittaa filosofista "Noûs"-aikakausjulkaisua yhdessä Ernest Sosan kanssa.


title: Pirkanmaan käräjäoikeus

text: Pirkanmaan käräjäoikeus on yksi Turun hovioikeuspiirin kuudesta käräjäoikeudesta. Sen tuomiopiiriin kuuluu Pirkanmaan maakunta, ja se on Helsingin käräjäoikeuden tuomiopiirin jälkeen väkiluvultaan Suomen toiseksi suurin. Käräjäoikeus syntyi vuoden 2010 alusta osana valtakunnallista käräjäoikeusuudistusta, jonka jälkeen käräjäoikeuksien tuomiopiirit määräytyvät pääosin maakuntapohjalta. Ennen uudistusta Pirkanmaan alueella toimivat Tampereen, Ikaalisten ja Toijalan käräjäoikeudet.


title: Pirkanmaan käräjäoikeus

text: Käräjäoikeuden kanslia ja pääistuntopaikka sijaitsee Tampereella Tampellan kaupunginosassa vanhassa tehdasrakennuksessa osoitteessa Kelloportinkatu 5A.


title: Clas Zilliacus

text: Clas Robert Zilliacus (s. , Ahvenanmaa) on suomalainen kirjallisuudentutkija ja Åbo Akademin kirjallisuustieteen emeritusprofessori.


title: Clas Zilliacus

text: Zilliacus kirjoitti ylioppilaaksi Turun ruotsinkielisestä klassisesta lyseosta vuonna 1961. Hän valmistui Åbo Akademista filosofian kandidaatiksi (1967), lisensiaatiksi (1968) ja filosofian tohtoriksi (1976). Hänen väitöskirjansa aiheena oli Samuel Beckettin teokset radiolle ja televisiolle ("Beckett and broadcasting: a study of the works of Samuel Beckett for and in radio and television"). Hän oli Åbo Akademin kirjallisuustieteen dosentti 1976–1986 ja hoiti sijaisena professuuria vuosina 1978, 1984–1985 ja 1986. Vuodesta 1986– kirjallisuustieteen professori, minkä ohella humanistisen tiedekunnan dekaani 2001–2002. Vuonna 1996 Zilliacus oli Minnesotan yliopiston vieraileva professori.


title: Clas Zilliacus

text: Hän on tutkinut Becketin ohella lehdistön historiaa ja suomenruotsalaisia kirjailijoita, ennen kaikkea Zacharias Topeliusta. Zilliacus toimitti teoksen "Finlands svenska litteraturhistoria" toisen osan.


title: Clas Zilliacus

text: Professori Zilliacus on ollut Suomen Tiedeseuran jäsen vuodesta 1986 ja Academia Europæan jäsen vuodesta 1995. Hänet on saanut valtion kääntäjäpalkinnon 1984, Falckenska priset (& H Knif) 1986, Ruotsin akatemian Suomi-palkinto 1995, tiedonjulkistamisen valtionpalkinnon (et al) 2001 ja Topelius-mitali 2003.


title: Ruth Barcan Marcus

text: Ruth Barcan Marcus (2. elokuuta 1921 – 19. helmikuuta 2012) oli yhdysvaltalainen filosofi ja loogikko, joka kehitti erityisesti modaalilogiikkaa. Hänen mukaansa on nimetty modaalilogiikan Barcanin kaava.


title: Philip Michael Thomas

text: Philip Michael Thomas (s. 26. toukokuuta 1949 Ohio) on yhdysvaltalainen, laulaja ja näyttelijä, joka tunnetaan ennen kaikkea roolistaan 1980-luvun televisiosarjassa "Miami Vice", jossa hän näytteli etsivä Sonny Crockettin (Don Johnson) paria Ricardo Tubbsia. Sarjan jälkeen Thomasin merkittävin rooli oli ääninäyttelijänä ja -peleissä Lance Vancena.


Heroes of Might and Magic III: The Shadow of Death on The 3DO Companyn julkaiseman ja New World Computingin kehittämän pelin "n" toinen jatko-osa. Peli ei ollut niin laaja jatko-osana, kuin ensimmäinen, "", mutta sekin sisälsi seitsemän uutta kampanjaa sekä useita muita uudistuksia, kuten tuen force feedback -hiirille.